text:
Hvørt pling skal pleygast
Dan Klein --- 30.11.2017 - 09:25
At svara og senda e-mail kann onkuntíð vera órógvandi og aðrar tíðir avgerandi fyri um tú kemur víðari við einum arbeiði ella yvirhøvur kann gera tað liðugt. Øll plingini í gerandisdegnum krevja uppmerksemi - eitt nú tá boðini niðri í høgra horni á telduskíggjanum siga at "Skrúvað er fyri vatnveitingin eftir Ánavegnum".
Tíðindaskriv frá Synergi:
Tað tekur uppmerksemi ein lítla løtu.
Ein spurningur er, um fólk missa evnini ella hugin at fara í dýbdina við einum arbeiði, tí tað er alt vanligari at sleisa millum alt og einki og stórt og smátt. Og ein annar spurningur er, hvørja ávirkan hevur tað á innihaldið og úrslitini av vanligum arbeiði.
Eitt rák í tíðini er, hvussu til ber at vinna á pling-snultaranum og vinna seg aftur til møguleikarnar at sleppa at misavna seg um eitt evni og ikki í heilum lata seg órógva av plingum frá teldum, telefonum ella øðrum. At spyrja, hvørjum tað tænir, at fólk skulu vera tøk altíð.
Katrin Kallsberg, løgtingskvinna og lækni, fer á leiðaradegnum 2018 at lýsa hetta evnið, sum ber enska heitið "Deep Work" eftir eini bók eftir amerikanska teldufrøðingin Cal Newport. Í dag eru nógv arbeiðspláss skipað í opnum landsløgum, har øll eru tøk at kalla alla tíðina. Cal Newport spyr, um arbeiðsplássini ikki eru skeivt skipað, tí tey ikki eggja til ella loyva starvsfólkunum at fara í dýbdina við einum evni. Katrin Kallsberg fer millum annað at hugleiða um, hvussu ein løgtingskvinna og lækni kann skipa sítt arbeiði, har pling skulu pleygast og stundir eisini skulu vera at fara í dýbdina. Leiðaradagurin 2018 verður á Hotel Føroyum 26. januar.


c: text/html

text:
Brunatrygd
Brunatrygd hevur stóran samfelagsligan týdning. Er brunatrygdin ikki í lagi, kann hetta kosta mannalív, eins og onnur stór virði kunnu fara fyri skeytið. Arbeiðs- og brunaeftirlitið hevur sum endamál at fyribyrgja eldsbruna og avmarka fylgjurnar av møguligum eldsbruna.
Arbeiðs- og brunaeftirlitið virkar út frá kapittul 8 um fyribyrging o.a. í tilbúgvingarlógini. Hetta merkir, at Arbeiðs- og brunaeftirlitið umsitur viðurskifti, ið snúgva seg um:
- viðgerð av byggimálum, har eldhættisligt virksemi er ella skal setast á stovn
- brunasýn av øllum almennt atkomuligum bygningum (ikki privatum sethúsum og íbúðum)
- brunasýn av eldhættisligum virksemi
- tilbúgvingarætlanum við størri uttandura tiltøk, sum t.d. festivalar
Gevið gætur, at øll byggimál skulu fyrst til viðgerðar hjá kommunala myndugleikanum. Kommunali byggimyndugleikin sendir málið víðari til Arbeiðs- og brunaeftirlitið at viðgerða.
Trýst her fyri at lesa lógir og kunngerðir um brunatrygd.
Trýst her fyri at lesa vegleiðingar um brunatrygd.

robotstxt: allowed

filter: keep


text:
Protestantisma
Protestantiska læran tók seg upp í Týsklandi. Um 1560 var kristna læran í Evropa farin í tvíningar, ta protestantisku og ta katólsku. Fyrst í 16. øld hildu summi kristin, at Rómversk-katólska kirkjan ikki longur livdi eftir Jesu læru. Á odda í mótmælunum gekk týski munkurin, Martin Luther, og mong fóru í part við honum. Tey tóku seg úr rómversk-katólsku kirkjuni og byrjaðu eina rørslu, trúbotina. Trúbotin kom til Føroya í 1538. Nógvir týskir fúrstar tóku við nýggju læruni, so fingu teir loyst seg úr valdi pávans og keisarans í Rómverska ríkinum (hin katólski politiski valdsharrin).
Flestu kristnu, sum ikki eru í katólsku ella ortodoksu kirkjuni, eru protestantar. Flestir føroyingar eru limir í fólkakirkjuni, sum er protestantisk (evangelisk-luthersk). Summar protestantiskar kirkjur eru evangeliskt-lutherskar, aðrar reformertar.


text:
Meginreglur fyri Skúlan í Eysturkommunu
Sambært løgtingslóg nr. 125 frá 20. mai 1997 um fólkaskúlalóg við seinni broytingum § 53 ásetir Skúlastýrið hesar meginreglur at galda fyri Skúlan í Eysturkommunu.
1. Endamál.
Uppgáva skúlans er við atliti at tí einstaka næminginum og í samstarvi við foreldrini at fremja, at næmingarnir nema sær kunnleika, fimi, arbeiðshættir og málbúnar, sum stuðla tí einstaka næminginum í fjølbroyttu, persónligu menningini.
Skúlin eigur at skapa sovorðin líkindi fyri uppliving, virkishugi og djúphugsan, at næmingarnir kunnu menna sína sannkenning, sítt hugflog og hug til at læra, og at teir kunnu venja síni evni til sjálvstøðuga meting, støðutakan og virkan og búnast í treysti til sín sjálvs og til teir møguleikar, sum eru í felagsskapinum.
Skúlin skal í sátt og samvinnu við foreldrini hjálpa til at geva næmingunum eina kristna og siðalagsliga uppaling. Hann skal í støði í heimligari mentan menna kunnleika næminganna um føroyska mentan og hjálpa teimum at fata aðrar mentanir og samspæl manna við náttúruna. Hann skal búgva næmingarnar til innlivan, samavgerð, samábyrgd, rættindi og skyldur í einum fólkaræðisligum samfelag. Undirvísing og gerandislív skúlans eiga at vera grundað á andsfrælsi, tollyndi, javnvirði og fólkaræði.
2. Gerandisdagurin.
Gerandisdagurin í skúlanum skal vera skipaður so, at næmingarnir fáa lært seg góðar arbeiðsvanar, samstundis sum teir ogna sær kunnleika, fimi og málbering.
3. Skúladagurin.
Stundir skulu vera til arbeiðis, og stundir skulu vera til spæl.
Til hvønn skúlatíma (45 min.) hoyrir fríkorter (10 min.), men skúlin kann leggja tímar saman.
4. Tímatalvan.
Tímatalvan er galdandi tímatalva.
Tímatalið fyri hvørt skúlaárið skal vera í minsta lagi tað, sum lógin ásetur:
1. skúlaár - 18 tímar um vikuna
2. skúlaár - 20 tímar um vikuna
3. skúlaár - 24 tímar um vikuna
4. skúlaár - 28 tímar um vikuna
5. skúlaár - 30 tímar um vikuna
6. skúlaár - 31 tímar um vikuna
7. skúlaár - 31 tímar um vikuna
Tilsamans - 182 tímar um vikuna
Um skúlaleiðarin heldur, at góðar grundir tala fyri tí, kunnu tímar flytast millum flokkar samb. §19 stk. 4.
Fyri at geva lærarunum bestu umstøður at fyrireika undirvísingina fyri árið, eigur tímatalvan at verða løgd, góðkend og kunngjørd lærarunum fyri summarfrítíðina. Hetta er tó treytað av, at tímakvota skúlans fyri árið er tøk frá myndugleikanna síðu í góðari tíð frammanundan.
5. Tíma- og lærugreinabýtið.
Skúlaleiðarin ger uppskot um býtið av lærugreinum millum starvsfólk skúlans. Hann skal í tann mun, tað ber til, hava ynski læraranna í huga, tá tímatalvan verður løgd.
Hann skal samstundis eisini ansa eftir, tá ið lærarabólkar verða settir, at samlaði undirvísingarførleikin til hvønn flokk er nóg hollur og fjølbroyttur.
Skúlaleiðarin ger av, hvør verður flokslærari, tá nýggjur flokkur verður tikin upp.
Tíma- og lærugreinabýtið altíð tað, ið svarar til skúlar á okkara stødd. Í løtuni er skúlin 7-flokkaður árbýttur skúli.
Tíma- og lærugreinabýtið verður gjørt eftir hesum leisti:
Undirvísingarevni/lærugreinapartar.
Undir heimstaðarlæru/lívfrøði koma: ferðslulæra, heilsulæra, nøring, upplýsing um njótingar- og rúsevni og fyrstahjálp.
Undir heimkunnleika koma: brúkarakunning og heilsulæra.
Undir ábyrgd flokslærarans er frá nýggjárinum og til føstulávint: føroyskur dansur, kvøðing og kvæðamentan.
7. flokkur fær útbúgvingarkunning frá lestrarvegleiðara skúlans.
6. Flokkaskipanin.
Flokkatal skúlans skal altíð vera so, at næmingarnir kunnu fáa best møguligu undirvísing burtur úr tímajáttanini, sum skúlin fær.
7. Serundirvísing/serligur tørvur.
Serligur tørvur.
Fyri ta serundirvísing, sum verður játtað skúlanum vegna serligan tørv hjá einstøkum næmingum, skal flokslærarin í hvørjum einstøkum føri gera eina lýsing/tilráðing av næminginum. Henda lýsing/tilráðing saman við mettum tímatørvi verður gjørd í tøttum samstarvi við lærarar næmingsins og serlæraran. Skúlaleiðarin sendir frágreiðingarnar til Sernámsdepilin.
Miðfyrrað serundirvísing.
Tá tímakvotan fyriliggur, ger skúlaleiðarin, eftir at hava ráðført seg við Námfrøðiliga Ráðið, av, hvussu tímarnir í miðfyrraðu serundirvísingini skulu nýtast.
Skúlin nýtir vanliga tímarnar til:
- einstaklingaundirvísing uttan fyri flokkin
- stuðul í flokkinum
- bólkastuðul í flokkinum
- bólkastuðul uttan fyri flokkin
Innihaldið í miðfyrraðu serundirvísingini fer fram í samstarvi við serlæraran.
8. Undirvísingarætlan skúlans.
Undirvísingin í øllum flokkum í øllum lærugreinum hevur sítt støði í teirri ítøkiligu
undirvísingarætlanini fyri skúlan, sum javnan skal vera dagførd.
9. Læriætlan fyri hvønn flokk/næming/næmingabólk.
Á hvørjum ári ger hvør einstakur lærari eina læriætlan fyri hvørja lærugrein/flokk, ið hann
undirvísir. Her skal greitt verða lýst, hvørji mál lærarin hevur sett sær fyri flokkin fyri skúlaárið.
Serstøk læriætlan verður eisini gjørd fyri hvønn einstakan næming/einstakan næmingabólk í hvørji einstakari lærugrein fyri alla serundirvísingina.
Flokslærarin savnar læriætlanirnar inn frá lærarunum, sum hava flokkin.
Læriætlaninar skulu latast skúlans leiðslu í seinasta lagi 15. september á hvørjum ári.
10. Toymir.
Skúlaleiðarin setir saman toymir, ið skulu ráðleggja, bæði viðvíkjandi tí einstaka næminginum og flokkinum yvirhøvur.
11. Ráðlegging.
Fyri at samskipa undirvísingina í flokkinum, so hon altíð er á nóg góðum støði er neyðugt við dyggari ráðlegging. Ráðleggingin skal eisini tryggja, at hvør einstakur næmingur fær tær avbjóðingar í skúlanum, ið eru hóskandi til hansara.
12. Undirvísingarhættir.
Lærarin velur teir arbeiðshættir, ið hann heldur best møguliga uppfylla endamál fólkaskúlans
13. Teldulæra/-frálæra.
Lærarar skúlans eiga í hóskiligan mun at taka telduna upp í undirvísingina í teimum lærugreinum, har hetta letur seg gera.
Um tímar fáast til tað, eigur teldulæra at skipast sum lærugrein við skúlan.
14. Lærarar á skeið.
Skúlin skal skapa lærarum góðar møguleikar at taka lut í teim skeiðum, sum eru í boði.
Skúlaleiðslan skal í teim førum, har hon metir, at ein lærari hevur tørv á einum skeiði, royna at eggja honum at fara.
Lærarar skúlans eiga at fylgja við í námsfrøðiligu og fakligu menningini av skúlanum og skulu taka lut á skeiðum av og á – um fortreytirnar annars eru í lagi.
15. Flokslæraraskipanin.
Hvør flokkur skal hava ein flokslærara, ið hevur tætt tilknýti til flokkin.
Flokkurin skal so vítt gjørligt hava flokslæraran
- í eini av høvuðslærugreinunum
- í minsta lagi 6 tímar um vikuna og
- í minsta lagi 4 dagar um vikuna.
Flokslærarin:
- Hann hevur ábyrgdina av at samskipa floksins arbeiði og taka hond um trivnaðin hjá einstaka næminginum.
- Hann er umboðsfólk floksins í samskiftinum og samstarvinum við leiðslu og lærarar.
- Hann skal í samráð við leiðsluna skipa samarbeiðið millum heim og skúla.
- Hann skal javnan og í minsta lagi tvær ferðir um árið kunna heimini um fakliga førleikan, arbeiðsgongdina og trivnaðin hjá einstaka næminginum.
- Hann hevur skyldu til at boða foreldrum frá, um hann er varur við, at barn teirra mistrívist í skúlanum.
- Foreldur ella verjar hava rætt til at biða flokslæraran um kunning og vegleiðing um fakliga førleikan, arbeiðsgongdina og trivnaðin hjá barni teirra.
- Tann einstaki næmingurin hevur rætt til at fáa ráð og vegleiðing um faklig og trivnaðarlig viðurskifti frá flokslæraranum.
Miðað verður ímóti, at flokkarnir hava sama flokslærara øll 7. skúlaárini.
16. Skúlaleiðarin.
Hann skal:
- undir ábyrgd skúlamyndugleikanna hava fyrisitingarligu og námfrøðiligu leiðsluna av virksemi skúlans
- sýna leiðslumyndugleika og –hegni
- duga at samstarva og vera fyrikomandi
- vera kveikjandi í sínum skúlahugsanum og hava hugsjónir um skúlamenning
- á fólkaræðisligum støði fremja góðar arbeiðsumstøður og gott samstarv millum næmingar, lærarar og onnur samstarvsfólk
- vera førur fyri at skilja støðuna hjá øðrum.
17. Fíggjarætlanin.
Skúlaleiðarin ger uppskot til árligu fíggjarætlanina at leggja fyri skúlastýrið til ummælis.
Eftir at skúlaleiðarin hevur gjørt uppskot til deiling av árligu upphæddini til undirvísingartilfar, verður hetta lagt fyri Námfrøðiliga Ráðið. Skúlastýrið verður fyrst í fíggjarárinum kunnað um deilingina.
18. Frítíðarætlanin.
Skúlin fylgir øllum frítíðum og frídøgum í rundskrivinum frá Mentamálastýrinum.
Um dagar eru fríir at leggja, skulu teir leggjast eftir, sum Námsfrøðiliga Ráðið tekur avgerð um.
Frítíðarætlanin verður latin næmingunum saman við tímatalvuni við skúlaársbyrjan.
Mælt verður frá, at næmingar fara út at ferðast í skúlatíðini.
19. Innskriving í skúlan.
Innskrivingin í skúlan fer fram í januar mánaði. Á tí fundinum verður greitt frá, hvussu skúlagongdin er løgd til rættis.
Eisini verður greitt frá, hvussu foreldur kunnu búgva børnini til at koma í skúla.
20. Starvsfólkafundur.
Skúlastýrið boðar starvsfólki skúlans til fundar í minsta lagi eina ferð um árið.
Hesin fundur verður í fyrra helmingi av seinnu skúlaárshálvu.
Á fundinum verður virksemi skúlans umrøtt og eisini verður litið frameftir.
21. Námsligt ráðleggingararbeiði.
Eftir umsókn frá Námsfrøðiliga Ráðnum og tilmæli frá Skúlastýrinum kann skúlin seta sær fyri at royna okkurt menningararbeiði, treytað av at Mentamálaráðið góðkennir ætlanina.
22. Heimastova.
Miðað verður eftir, at hvør flokkur hevur sína heimastovu.
23. Morgunsangur.
Morgunsangur og –andakt skulu vera hvønn dag.
24. Atferðarreglur.
Fyri at skapa karmar fyri trivnaði og góðum læriumstøðum, eru atferðarreglur gjørdar fyri Skúlan. Víst verður til hesar.
25. Skúlamjólk.
Næmingarnir kunnu keypa mjólk í skúlanum eftir ávísari skipan, ið skúlin ger og umsitur.
26. Inniskógvar.
Næmingarnir lata seg úr um beinini, tá teir koma inn í skúlan. Næmingarnir kunnu hava inniskógvar við.
27. Verkætlanar- og evnisarbeiði.
Skúlin eigur at miða ímóti, at allir næmingar skúlans á hvørjum ári sleppa at royna seg við verkætlanar- og/ella evnisarbeiði.
Tá tímatalvan verður løgd niður í samband við hetta, eiga foreldrini at verða kunnað í góðari tíð frammanundan.
28. Samstarvið millum heim og skúla.
- Kunnandi felags foreldarfundur skal vera fyrst í hvørjum skúlaári fyri einstøku flokkarnar. Á hesum fundi verða foreldrini kunnað um arbeiðið í flokkinum, ætlanirnar fyri árið o.a..
- Minst ein foreldrafundur/viðtalufundur skal vera fyri hvønn flokk árliga, har foreldur hava høvi til eina einsæris samrøðu við lærararnar íhøvuðslærugreinunum. Flokslærarin skipar fyri fundinum. Hesin fundur skal vera fyri 1. desember. Um foreldur ikki møta upp til viðtalu, skal flokslærarin seta seg í samband við tey. Flokslærarin kunnar foreldrini í minsta lagi tvær ferðir um árið um m.a. fakliga førleikan, trivnaðin og arbeiðsgongdina hjá barninum. Flokslærarin ger í samráð við flokstoymið av, undir hvørjum formi seinna foreldrakunninginverður hildin.
- Fyrsta skúladag hjá 1. flokki møta lærararnir, ið skulu hava flokkin, upp til eitt stutt prát við næmingarnar og foreldrini, har teir m.a. greiða frá teim ymsu lærugreinunum, hvussu teir ætla at skipa undirvísingina, hvat teir leggja dent á, hvat næmingarnir skulu hava við o.s.fr.
29. Boð- og setningsbók
Hvør næmingur hevur eina boð- og/ella setningsbók, har m.a. boð frá skúlanum til heimið ella frá heiminum til skúlan verða skrivað. Dagligi setningur næmingsins verður eisini skrivaður í hesa bók. Tó ger flokslærarin saman við toyminum av, um setningsbók skal nýtast í 1. flokki.
Boð frá skúlanum, ið viðvíkja 1. og 2. flokki, skulu altíð verða givin skrivliga.
30. Ábyrgd foreldranna.
Skúlin roknar við, at foreldrini gera sítt til, at næmingarnir eru væl fyri, tá teir koma í skúla, at teir hava góðan matpakka við og møta rættstundis. Eisini roknar skúlin við, at foreldrini royna at hjálpa næmingunum í tann mun, tað er neyðugt, og annars ansa eftir, at heimasetningurin verður gjørdur til lítar.
Eisini roknar skúlin við, at foreldrini hjálpa yngru næmingunum at pakka taskuna og at kanna eftir at øll undirvísingaramboð og -tól eru við, tá næmingarnir koma í skúla.
31. Skrivligar fráboðanir.
Um skúlin allur ella tað í tí einstaka flokkinum verður skipa fyri onkrum tiltaki, har vanliga undirvísingin verður løgd niður ella broytt í ein dag ella meir, eiga foreldrini at fáa skrivlig boð um hetta.
32. Grind.
- 5., 6. og 7. flokkur fáa frí, tá grind er í Gøtu
- Skulu næmingar úr 1. til 4. flokki hava frí, tá grind er í Gøtu, skal skrivligt loyvi frá heiminum fyriliggja.
- Flokslærarin umsitur hesi fríloyvi, og skulu tey endurnýggjast hvørt skúlaár.
33. Jarðarferð.
- Tá jarðarferð er í Gøtu kl. 13.00, sleppa næmingarnir heim kl. 12.00.
- Tá jarðarferð er í Gøtu kl. 14.00, sleppa næmingarnir heim kl. 13.00.
34. Bøkur.
Væl eigur at vera farið um bøkurnar, sum skúlin flýggjar út, og pappír eigur at vera lagt um tær. Foreldrini hava endurgjaldsskyldu fyri allar bøkur, ið næmingarnir missa burtur.
35. Næmingafráverur.
Næmingafráverur verða førdar í dagbók/protokoll floksins.
Skúlaleiðarin kunnar javnan skúlastýrið um næmingafráverur.
36. Skrivlig váttan heimanífrá.
- Um næmingur ikki kann taka lut í ítrótti (fimleiki/svimjing). Skal hann hava undirskrivaðan seðil við til ítróttarlæraran. Við longri ella afturvendandi fráverur kann læknaváttan verða kravd.
- Um næmiingur ikki skal út í fríkorter, skal hann hava undirskrivaðan seðil við til garðvaktina.
37. Fríloyvi.
Um næmingur skal hava frí, eigur altíð at vera biðið um loyvi frammanundan:
- 1 ella 2 skúladagar: verður biðið um loyvi frá flokslæraranum
- 3 til 5 fylgjandi skúladagar: verður biðið um loyvi frá skúlaleiðaranum
- meira enn 5 fylgjandi skúladagar: verður biðið um loyvi frá skúlastýrinum. Formaðurin í skúlastýrinum setir seg í samband við skúlaleiðaran, so foreldrini kunnu fáa at vita hvørjar bøkur tey skulu taka við, og hvussu heimasetningurin kann skipast, meðan burturferðin er.
38. Útferðir.
Í øllum skúlaárunum skulu gerast einstakar útferðir, t.d. til søgulig og náttúruvøkur støð, arbeiðspláss, bygdasøvn o.a. Upplagt er at gera hesar vitjanir í sambandi við frálæru í heimstaðarlæru, søgu, náttúru/tøkni, lívfrøði o.ø. lærugreinum.
Somuleiðis kunnu longri útferðir gerast.
Útferðir skulu fyrireikast væl, so tær verða ein partur av undirvísingini.
Skúlans leiðsla skal kunnast í góðari tíð frammanundan, tá útferðir verða gjørdar.
39. Seturskúli.
Miðað verður eftir at 3. og 6. flokkur sleppa á seturskúla. Skúlans leiðsla skal í góðari tíð frammanundan, og í seinasta lagi, tá ársverkið verður lagt, verða kunnað um seturskúlaætlanir. Seturskúli skal vera fyrireikaður sum ein partur av undirvísingini – og skal eisini eftirmetast sum onnur undirvísing. Skúlans leiðsla og foreldrini skulu fáa eina skrivliga ætlan og skrá fyri seturskúlan í seinasta lagi eina viku, áðrenn farið verður.
40. At ganga til.
Lestrartíðin verður avtalað millum skúlaleiðaran og viðkomandi prest.
41. Skifti næmingsins til framhaldsskúla.
Skúlaleiðslan og skúlavegleiðarin úr Fuglafjarðar skúla koma til Gøtu skúla fyrra helming av januar mánaði at greiða foreldrum og næmingum í 7. flokki frá um 8. skúlaár og lærugreinavalið.
Skúlavegleiðarin við Fuglfjarðar skúla tekur stig til, at flokslærararnir hjá 7. flokkunum úr Leirvíkar-, Fuglafjarðar- og Gøtu skúla hittast, har m.a. verður talað um viðurskifti, ið kunnu taka seg upp í samband við skúlaskiftið.
Miðað verður ímóti, at skipað verður fyri felagstiltaki fyri 7. flokkarnar í skúlaøkinum um mánaðarskiftið mai/juni.
Soleiðis samtykt av skúlastýrinum hin, _________ 2004.
_____________________________ ___________________________
Maria Gregersen, formaður Karl A. Thomsen, skrivari
OKKARA SKÚLI – EIN ÍLØGA Í FRAMTÍÐINA
Við hesum meginreglum og í góðum samstarvi og við samábyrgd millum foreldur, starvsfólk og leiðslu skúlans, skúlastýri og bygdaráð, har øll kenna sína ábyrgd og royna sítt besta at skapa góðar læruumstøður, ríkt innihald og góðar karmar, er tað okkara hugsan, at vit fáa ein góðan og kveikjandi skúla til børn okkara.


text:
- Tíðindi, mentan og ítróttur
Meirilutin í vanda
Kári P. Højgaard, sum ikki vildi gera samrøðu við Kringvarpið í dag, sigur, at hann heldur lítið um gongdina í løtuni, har almenn arbeiðspláss flyta úr Eysturoynni og eingi koma í staðin.
Seinasta dømi, ið Kári P. Højgaard vísir til, er eitt virknis- og tilhaldsstað við 10 starvsfólkum, ið hevur verið í Norðragøtu, men sum nú er flutt til Klaksvíkar.
Avtalubrot
Kári P. Højgaard sigur, at samgongan hevði sett sær sum mál at arbeiða ímóti miðsavnan, men eftir hansara tykki miðsavnast almenn arbeiðspláss í stóran mun har, sum onnur almenn arbeiðspláss eru frammanundan.
Kári P. Højgaard sigur, at ein fortreyt fyri, at hann kundi taka undir við pensjónsnýskipanini saman við samgonguni var, at henda gongdin ikki skuldi halda fram, og at onkur almennur stovnur og almenn arbeiðspáss skuldi flytast inn í Eysturoynna, har avmarkað alment virksemi er frammanundan.
- Tað vísir seg ikki at verða so og tað haldi eg verða eitt avtalubrot. Tí skal samgongan fyribils ikki rokna við atkvøðuni hjá mær, og tað havi eg boðað løgmanni frá, sigur Kári P. Højgaard.
Meirilutin í vanda
Løgtingsmaðurin úr Sjálvstýri sigur seg ikki hava sett nøkur krøv til løgmann um, hvat hann skal gera. Hann hevur heldur ikki sett nakra freist á, nær løgmaður skal venda aftur til sín.
Við tí hevur samgongan mist eina atkvøðu og harvið er meirlutin fyri nýskipanini í vanda.
Sí eisini


text:
Lýsing av umhvørvisgóðkenning
Umhvørvisstovan hevur hin 23. mars 2018, sambært løgtingslóg um umhvørvisvernd, góðkent:
At gera havnarøki út á sjógv millum Oljukaiina og bátahylin á Bakka, Runavíkar kommuna, Heiðavegur 26, 600 Runavík.
Góðkenningin sæst her
Góðkenningin kann kærast
Tey, ið hava kærurætt, kunnu kæra umhvørvisgóðkenningina til landsstýriskvinnuna í umhvørvismálum.
Kærurætt hava tey, sum avgerðin hevur ein serstakan, beinleiðis og persónliga týdning fyri. Les meira um at kæra her.
Møgulig kæra skal sendast til Umhvørvisstovuna, Traðagøta 38, 160 Argir, í seinasta lagi mikudagin 25. apríl 2018.
« Aftur
Umhvørvisgóðkenning hjá Tofta havn
31-07-2018
Loyvi til elframleiðslu úr vindorku…
18-07-2018
Spillivatnsútleiðing norðuri á Stro…
11-07-2018
Reinsiverkið hjá Landssjúkrahúsinum
11-07-2018
Loyvi til elframleiðslu úr vindorku…
02-07-2018
Útskiftingarnevndin fyri Kvívík
09-05-2018
Vindútboð í Suðuroy útsett enn eina…
13-03-2018


text:
Gunnhild Helmsdal er júst vorðin liðug við útbúgving sína sum serlækni í almennum medisini – vanliga nevnt kommunulækni. Hon bíðar í løtuni eftir endaligu løggildingini frá Sundhedsstyrelsen.
Gunnhild hevur tikið 5 ára serlæknaútbúgvingina á Landssjúkrahúsinum og hjá Kommunulæknaskipanini og havt meginútbúgvingarstað í læknaviðtalum í Tórshavn og seinast havt D. Petur Højgaard, kommunulækna sum vegleiðara. Gunnhild er 38 ára gomul og býr í Hoyvík. Hon fer í næstum í holt við PhD-verkætlan á Landssjúkrahúsinum í samstarvi við Odense Universitets Hospital og kemur eisini at starvast nakað í Kommunulæknaskipanini.
Útbúgving í Føroyum av serlæknum í almennum medisini er í samstarvi millum Landssjúkrahúsið, Kommunulæknaskipanina og Videreuddannelsesregion Øst í Danmark. Útbúgvingartíðarskeiðið fevnir um ymisk klinisk uppihald á sjúkrahúsi og í kommunulæknaviðtalu, umframt eina røð av skeiðum v.m. í Danmark og í Føroyum. Í løtuni eru 14 læknar undir útbúgving til kommunulækna og væntandi verða tilsamans tríggir liðugt útbúnir í 2015.


text:
Orð og lag: Birni Dam
Hvønn ein mánadag eri eg í ringum lag,
tá í Sjónleikarhús eg fara skal í dans.
Eg má fara við, annars fái eg ei frið,
tí um systur fer til hús við Petur Hans.
Eg blívi ør, ja púra skjør,
at fáa mær ein stakkals frystan navigatør
Eg blívi ør, ja púra skjør,
at fáa mær ein stakkals frystan navigatør
Hvønn ein mikudag eri eg í góðum lag,
tá í Tórshøll niðan fara skal í dans,
tá mítt hægsta ynski er: gævi Thetis liggur her,
tí tá havi eg í minsta lag ein kjans.
:,: Eg blívi ør, ja púra skjør,
tá bert eg síggi ein danskan buksuknapp-sjarmør :,:


text:
Musikkskúla Miðnám
Endamál:
- at geva framkomnum næmingum eitt skipað undirvísingartilboð á miðnámstigi
- lutvíst at nøkta tørvin á einari hollari grundútbúgving til áhugaleikarar
- at fyrireika evnaríkar næmingar til framhaldslestur á lærdum tónlistarskúla
Skúlaárið:
- byrjar 15. august 2018 og endar 24. juni 2019
Upptøkuroyndir:
- Upptøkuroyndir í høvuðsljóðføri eru: 7. mai (klassiskt) og 8. mai (rútmiskt)
- Undanroyndir í hoyrulæru, teori og klaver sum hjálærugrein, eru 5. mai.
- Umsøkjari skal persónliga møta til allar royndir. Møguleiki er at senda inn upptøkur, um ein er búsitandi ella staddur uttanlands.
- Freist at søkja er 15. mars 2018
- Online tilmelding – trýst her
Meira fæst at vita um útbúgvingina við at venda sær til Tórshavnar musikkskúla, Frúutrøð 1, tlf. 302470
ella við at venda sær til Ólav Jakobsen, tlf. 516434, t-postur: olavur.jakobsen@skulin.fo


text:
Dysturin AB-EB/S mikudagin 9. mai var dystur nr. 300, sum Jónas Stenberg hevur spælt fyri AB í vaksnamannadeildunum. Tað eru 2. deild, 1. deild og bestadeildin. Jónas spældi sín fyrsta dyst í vaksnamannadeild í 2004, og nú eru tað so blivnir til 300 dystir í AB-búnanum. Jónas hevur ikki leikt í øðrum feløgum, heldur ikki sum barn og unglingi.
Tá dysturin byrjaði mikukvøldið, fekk Jónas handað blómutyssi frá forkvinnuni hjá AB, Doris V. Rasmussen.
Hjartaliga tillukku við jubileumsdystinum, Jónas, og takk fyri innsatsin allar hesar 300 dystirnar.
(Hagtøl hjá Farosoccer síggjast við at trýsta her)


text:
Lesarin skrivar
Helgi Abrahamsen spyr Kára P. Højgaard um Skálavegin
30. Mai 2012
Helgi Abrahamsen, løgtingsmaður, hevur sett Kára P. Højgaard, landsstýrismanni, ein fyrispurning um íbindingina frá landsvegnum oman til kommunala vegin á Skála. Helgi Abrahamsen vil hava...
les meir
Almennar og fjaldar skráir
26. Mai 2012
Fjøldin sær einans tær almennu skráirnar, meðan politiska skipanin og rættarskipanin nýta fjaldar skráir, tá hildið verður, at tørvur er til tess, tí fremjast skulu...
les meir
300.000.000 - ímillum skins og hold
17. Mai 2012
Tórbjørn Jacobsen: Við Fólkaflokkinum á odda í øllum lutum eru vit við ferð ávegis aftur í amtstíðina tjóðskaparpolitiskt. Sosialt á veg aftur í ringasta...
les meir
Fígging sum ikki er fíggjað
16. Mai 2012
Nógva kjakið, sum hevur verið seinasta hálva árið um flatskatt og forskatting av pensjónum, hevur varpað ljós á hugtakið ”fígging”. Nær kunnu vit siga, at...
les meir
Grát mítt elskaða land
10. Mai 2012
Á 1. mai dags haldinum, sum hildin var á vaglinum, byrjaði eg mína røðu við yrking eftir Janus Djurhuus. Várt land hevur fostra eitt ravnaslag,...
les meir
Løgfrøðiligt sirkus
08. Mai 2012
Eitt uppskot um at prísjavna skattastigan, hevur fest í kjakið um tær yvirskipaðu lógirnar her á landi. Í Føroyum hava vit nógvar lógir, men ikki...
les meir
Nú er skil aftur á kostnaðarstøðinum hjá kommununi
08. Mai 2012
Á fundi í Tórshavnar Býráð mikukvøldið eydnaðist tað minnilutanum, Fólkaflokkinum og Sambandsflokkinum, at broyta samtyktina hjá sitandi javnaðar- og tjóðveldismeiriluta soleiðis, at kostnaðurin fyri eitt...
les meir
Fólkaatkvøðan um kommunusamanlegging
30. Apr 2012
Er ein spottan av veljaranum og orðatakið sigur: hann ið spottar annan, spottast sjálvur. Aftur nú vísa løgtingspolitikarar, samgongan, at tey ikki vilja taka ábyrgd...
les meir


text:
Marjun Reginsdóttir elskar at tekna!
Hon hevur teknað líka síðani, hon var heilt lítil.
Henni dámar serliga væl tað ævintýrkenda (drekar og sovorðið) og teknar mest av tí, men roynir at nú at bjóða sær sjálvari av og er farin at tekna onnur, meira veruleikakend ting.
Stílurin, hon miðar eftir, er tann teknifilmslíknandi stílurin.
Hon ætlar sær at arbeiða antin innan animatión (teknifilmsgerð) ella illustratión.
Hevur myndprýtt:
2012 Sjúrður og drekin (Sólrún Michelsen) Mín jólabók
Tóa og Guffan (Elsa Birgitta Petersen) Mín jólabók
2013 Ljósareyðir UFO´ar (Rakel Helmsdal) Mín jólabók
2014 Og mamma! (Elin á Rógvi)
Mín jólabók
2015 Mín jólabók


text:
Hetta fyrsta heimsmálið snýr seg um at basa ógvusligum fátækradømi fyri ár 2030. Heimsbankin lýsir fólk við inntøku lægri enn $1.25 um dagin sum ógvusliga fátøk. Tað er ein stór avbjóðing at røkka málinum, men tað gongur rætta vegin.
Í 1990 vóru umleið 1,6 milliardir fólk ógvusliga fátøk. Í dag er talið fallið niður í eina helvt til 767 milliónir. Samstundis er heimsins íbúgvaratal hækkað munandi. Hetta merkir, at parturin av teimum ógvusliga fátøku er fallið frá umleið 35% til færri enn 11%, sambært tølum hjá Heimsbankanum í 2013. Runt roknað var sostatt triði hvør ógvusliga fátækur í 1990, og talið er síðani fallið til tíggjunda hvønn íbúgva.
Men tað er ikki nóg mikið einans at basa tí ógvusliga fátækradøminum. Eitt tilverugrundarlag uppá 20 ella 30 krónur um dagin røkkur ikki til góðan mat, og til at tryggja børnum grundleggjandi skúlagongd. Tí hava øll lond sett sær fyri, at minka um partin av fólkinum, sum livir undir fátækramarkinum, niður í eina helvt.
At minka um fátækradømi krevur bæði burðardyggan búskaparligan vøkstur, og at fleiri fáa lut í ágóðunum frá vøkstrinum. Teimum fátækastu tørvar ofta grundleggjandi rættindi og atgongd til útbúgving og tøkni, so tey kunnu leggja lunnar undir eitt virðiligt lív bæði fyri seg sjálvi og sínar eftirkomarar. Framburðurin má byggja á burðardyggan vøkstur og burðardygga nýtslu av tilfeingi, so komandi ættarlið fáa somu fortreytir at skipa seg í vælferðarsamfeløgum, sum vit hava havt.
Hetta er fyrsta heimsmálið.
Hvussu nógv er $1.25 í okkara peningi? Hevði tú klárað at liva fyri hesa upphædd í ein dag, hvønn dag í árinum? Tel saman, hvussu nógvan pening tær tørvar, at liva fyri í ein dag.
1.1 Fyri 2030 at beina fyri allari ógvisligari fátækt hjá øllum fólkum allastaðni, í løtuni at rokna eftir fólkum, sum liva av minni enn $1.25 um dagin
1.2 Fyri 2030 at minka við einum helmingi tann partin av monnum, kvinnum og børnum í øllum aldri, sum liva í fátækt í øllum líki sambært altjóða allýsingum
1.3 Seta í verk hóskandi sosialar trygdarskipanir og tiltøk í øllum londum fyri øll á, eisini lágmørkini, og fyri 2030 at náa heilt stórum parti av teimum fátæku og teimum, sum eru illa fyri
1.4 Fyri 2030 at tryggja, at allir menn og allar kvinnur, serliga tey fátæku og tey, sum eru illa fyri, hava sama rætt til búskaparliga tilfeingið og atgongd til grundleggjandi tænastur, ognarrætt og ræði á landi og aðrari ogn, arvi, náttúrutilfeingi, hóskiliga nýggja tøkni og fíggjarligar tænastur, sum eisini umfata mikrofígging
1.5 Fyri 2030 at byggja upp treystið hjá teimum fátæku og teimum í veikari støðu og gera tey minni viðbrekin og ástødd fyri ógvisligum tilburðum og øðrum búskaparligum, sosialum og umhvørvisligum skelkum og vanlukkum, sum tongd eru at veðurlagi
1.a Tryggja, at nóg mikið av tilfeingi fæst til vega frá ymiskum keldum, eisini gjøgnum víðkað menningarsamstarv til tess at fáa til vega nóg góð og kend amboð til menningarlond, serstakliga tey lond, sum minst eru ment, til tess at seta í verk virkisskráir og politikk fyri at basa fátækt í øllum líki
1.b Skapa góðar rammur um politikk á lands-, økis- og altjóðastigi, grundað á menningarvirkisætlanir, sum serliga hava atlit at fátækt og eru javnrættindum, til tess at stimbra fleiri íløgur í tiltøk, ið skulu beina fyri fátækt
Heimsins bestu tíðindi hava verið á prenti í Dimmalætting í 2018.
Hesar greinar umrøða Heimsmál 1:


text:
Hagstovan: Framgongd í gistingarvinnuni í 2017
Gistingarnar á gistingarhúsunum, ból og bita, íbúð/hús og kamping, vóru í 2017 tilsamans útivið 175.000. Tað eru 15.000 fleiri enn árið fyri, svarandi til ein vøkstur á 9%. Innskrivingarnar tilsamans vóru í 2017 eini 14% fleiri enn í 2016.
Tað vísir ein uppgerð, sum Hagstovan hevur gjørt.
Innskrivingarnar á gistingarhúsunum vóru 62.000 í tali, einar 7.400 fleiri enn í 2016, svarandi til ein vøkstur upp á 14%.
Kømurini á gistingarhúsunum vórðu leigaði út 91.800 nætur í fjør, ein øking upp á 8.600 í mun til 2016 ella ein 10% vøkstur.
Persónsgistinæturnar á gistingarhúsunum vóru útivið 143.00 í 2017, einar 15.300 fleiri enn í 2016, svarandi til ein vøkstur upp á 12%.
Frásæð eina afturgongd í innskrivingunum í 2014, so hevur vøkstur sum heild verið í tølunum fyri gistingarhúsini øll árini síðan 2013, upplýsir Hagstovan.
Virksemið ein sætting minni um veturin
Gistingarhúsvinnan er sera árstíðarbundin.
Virksemið slaku vetrarmánaðirnir er bert er ein sætting av virkseminum í juli mánaða, har flestu gistingarstøð eru fullsett.
Í 2017 er ongin størri broyting í myndini í so máta, men sæð í mun til 2016 eru innskrivingarnar tó hægri allar mánaðir, sigur Hagstovan.
Fólk við bústaði í Føroym hava vanliga staðið fyri triðinginum av innskrivingunum á gistingarhúsunum. Parturin hjá útlendingum hevur tó sum heild verið vaksandi síðan 2013, og var parturin hjá teimum í 2017 komin upp á 70%.
Hvat er ein gisting og ein innskriving?
Viðvíkjandi uppgerðarháttinum, so verður ein ”persónsgistinátt” (ella gisting) tald sum hvør einstøk nátt, ið ein persónur gistir á gistingarstaði, ið skrásetir og letur Hagstovuni upplýsingar um gistingar.
Í hagtølunum eru eisini ”innskrivingar”, t.e. tal av fólki, sum skriva seg inn og ”kamarsnætur”, sum er talið á nætrum, eitt kamar er útleigað.
Gistingarstøðini verða flokkaði í gistingarhús, íbúð og hús, ból og bita ella kamping.
Hagstovan ger vart við, at tað ikki ber til hjá teimum at fáa upplýsingar um gistingar umvegis ‘Airbnb’ ella aðrar líknandi tænastur - heldur ikki ábendingar um, hvussu nógv hesin gistingarháttur vindur uppá seg og skeiklar myndina av gistingarvinnuni í Føroyum.
Mest lisið í farnu viku
Landsstýrismaðurin segði ósætt á tíðindafundinum
Hans Joensen: Eg eri ein skuffaður maður
Seldu kvotu og fingu hana aftur
Eru Menningarkvoturnar politiskt útlutaðar?
SU generatiónin í Løgtinginum skilir ikki, at feløgini hava verið í kreppu
Hoyr samrøðuna við skiparan á Klakki: "Vit kunnu fiska óavmarkað í Grønlandi"
Fiskikongar i Norðurhøvum
Møtti ISIS manni í Týsklandi
Nú eru løgreglufólk við hundum á hvørjum týskum sjúkrahúsi
Tað er ikki Tórbjørn Jacobsen, sum er boðin umborð, tað er borgarstjórin í Runavíkar kommunu
Flótidokkin í Hirtshals er koppa
Brátíðindi: Politiið í Føroyum hevur tikið málið upp aftur, viðvíkjandi illgrunasomum deyða
Uppsjóvarkvoturnar eru nógv størri enn ICES tilmælir
Tjóðveldiskabalin
Hoyr stjóran á Vestmanna Fiskavirki, hvussu menningarkvotan skal brúkast
Norðoya Fólkafloksfelag : Landið bløðir og kemur at bløða um vend ikki kemur í nú
Eg haldi veruliga ikki, at Høgni hevur blandað seg uppí viðgerðina av menningarkvotum, nú skotrøðirnar duna.
Tvístøða kjaksending (35) - Øll sendingin
Í India eru 2 gentur hópneyðtiknar og síðan brendar livandi
Hilbert Elisson: Fiskivinna og kvotur
"Líggjas" skal klippast
Í 10 ár havi eg møtt til hvønn einasta tingfund
Fiskurin var svangur, tí nógvir høvdu kíkað
Samherji víðkar virksemi
Samband
Postboks 226
FO-600 Saltangará


text:
Fyrispurningur til Bjørn Kalsø, landsstýrismann viðvíkjandi at tryggja føroyska dansinum dygga framtíð
15. Sep 2012
1. Hevur landsstýrismaðurin ætlanir...
Møguleikar at velta upp úr nýggjum
15. Sep 2012
Vit skulu í størstan mun gagnnýta jørðina og lata...
Ger kommunuskúlan til lestraríbúðir
15. Sep 2012
Tórshavn er í støðugari kapping við Keypmannahavn og aðrar stórbýir....
Ætlar Heðin Mortensen at renna undan hesum lyftinum???
14. Sep 2012
Heðin segði, at skattaprocenti skuldi hækka 1% í 2 ár...
Valflesk
14. Sep 2012
Dimmalætting nevnir oddagreinina í dag fyri valflesk. Dimma skrivar, at nú lova valevnini til komandi...
Barnakekkurin er ein íløga í familjunar, Heðin
14. Sep 2012
Fólkaflokkurin vil styrkja barnafamiljunar. Sterkar familjur geva ein tryggan og...
Bróta upp opnar hurðar
14. Sep 2012
Enn eina ferð er prógvað, at...
Ódnartøk í mentamálum
14. Sep 2012
Býráðssamgongan í Havn hevur tikið ódnartøk í mentanarmálum. ...
Innkoyring til og frá Tórshavn
13. Sep 2012
Vit mugu frá politiskari síðu fáa skil á atkomuvegnum til...
Ein spennandi kommunalan fólkaskúla!
13. Sep 2012
Høvuðsstaðurin skal bjóða næmingunum umstøður og tilfar, at næmingarnir trívast...
Kommunuskúlin í miðbýnum - sjálvandi !
13. Sep 2012
Sjálvandi skal Kommunuskúlin framhaldandi húsast í miðbýnum. Skúlin...
NEI til hitaverk sum granna!
13. Sep 2012
Nú skal ein nýggj umhvørviskanning verða avgerandi fyri, um fólk...
Tónleikur er sjálvsagdur !
12. Sep 2012
Allastaðni vit koma, er tónleikur, í miðlum, heima við hús,...
Um landið ikki vil, eigur Tórshavnar Kommuna at traðka til.
12. Sep 2012
At fleiri av okkara...
Nú fleiri arbeiðstøk verða blakað úr ALS sæst trupulleikin enn týðiligari.
12. Sep 2012
Longri tú ert arbeiðstøkur,...
Barnakekkur Fólkafloksins - ongin hækking í skattinum
12. Sep 2012
Borgarstjórin er ‘føddur’ formaður í býráðsins Fíggjarnevnd og skuldi dugað...


text:
Svenska fótbóltslandsliðið
Svenska fótbóltslandsliðið (Svenskt: Sveriges herrlandslag i fotboll) umboðar Svøríki í fótbólti og verður stýrt av Svenska Fotbollförbundet, ið er svenska fótbóltssambandið. Heimavøllurin hjá Svøríki er Friends Arena í Stockholms län. Høvuðsvenjari hjá Svøríki er Janne Andersson.
Innihaldsyvirlit
Hagtøl allar tíðir hjá liðnum[rætta | rætta wikitekst]
Talvan niðanfyri vísir vunnir, taptir og javnleikir hjá svenska landsliðnum allar tíðir.[1] Dysturin millum Danmak og Svøríki á EM undankappingini 2008 hin 2. juni 2007 telur her sum javnleikur.
Hagtølini eru dagførd pr. 30. mai 2016.
- *Tá ið talan er um javnleikir í talvuni, eru íroknaðir knockout-dystirm ið vóru avgjørdir við brotssparkskapping.
Leikarar[rætta | rætta wikitekst]
Núverandi hópur[rætta | rætta wikitekst]
Hesir 23 leikarar vórðu úttiknir til 2018 FIFA World Cup, og til vinadystir móti Danmark hin 2. juni 2018 og Peru hin 9. juni 2018.[2]
Talið av dystum og málum eru dagførd pr. 23. juni 2018 eftir dystin móti Týsklandi.
Nýlig landsliðsboð[rætta | rætta wikitekst]
Fylgjandi 34 leikarar hava eisini fingið landsliðsboð til hópin hjá svenska landsliðnum innanfyri seinastu 12 mánaðirnar.
Leikarar við flestum dystum og málum[rætta | rætta wikitekst]
Dagført 30. mai 2016.
Topp 10 leikarar við flestum landsdystum[rætta | rætta wikitekst]
Leikarar við feitari tekst eru enn virknir leikarar á svenska landsliðnum.
Topp 10 málskjúttar[rætta | rætta wikitekst]
Leikarar við feitari tekst eru enn virknir leikarar á svenska landsliðnum.
Keldur[rætta | rætta wikitekst]
- ↑ "Landskamper 1908–2012" (in Swedish). SFS-Bolletinen. http://www.bolletinen.se/. Heintað 1 June 2012.
- ↑ "Anderssons VM-trupp spikad" (in Swedish). Svenskfotboll. 15. mai 2018. https://www2.svenskfotboll.se/landslag/herrar/arkiv/landslag/2018/05/anderssons-vm-trupp/. Heintað 15. mai 2018.


text:
Bygningar skulu gerast soleiðis, at bráðflyting verður løtt og trygg umvegis rýmingarleiðir ella beinleiðis út. Bráðflyting skal vera út á lendið ella til eitt trygt stað í bygninginum, haðani tað slepst ótarnað út og burtur frá bygninginum. Í fjósum og líknandi bygningum skal tryggjast, at nøktandi viðurskifti eru fyri djórini og sløkkiliðið.
Rýmingarleiðir skulu harafturat fylgja ásetingunum í kap. 3.2, Atkomuviðurskifti.
Eitt trygt stað í bygninginum er eitt stað, har fólk/djór ikki eru í beinleiðis vanda, og haðani ótarnaður møguleiki er fyri bráðflyting út og burtur frá bygninginum.
Eitt trygt stað í bygninginum er t.d. onnur brunadeild ella trappurúm, sum er sjálvstøðug brunadeild.
Rýmingarleiðir skulu vera skilligar at síggja og lættar at koma til og at nýta.
Rýmingarleiðir mugu ikki nýtast til annað endamál enn fólkaferðslu. Tó kunnu gangir nýtast ella innrættast til annað endamál, um tað ikki økir um eldførið, eldvandan ella ørkymlar endamálið við rýmingarleiðini.
Útgangir og rýmingarleiðir skulu gerast soleiðis, at tær í stødd hóska til talið av fólki, sum tær eru ætlaðar til.
Hurðar í rýmingarleiðum skulu kunna latast upp í einum taki innanífrá í rýmingarleiðini uttan nakra forðing, og uttan at nýta lykil ella amboð.
Hurðar í rýmingarleiðum, sum skulu nýtast av nógvum fólkum, skulu lata upp út í rýmingarleiðina.
Í sambandi við rýmingarleiðir verður við “nógv fólk” skilt sum fleiri enn 150 fólk.
Viðurskiftini í rýmingarleiðunum skulu vera nøktandi, meðan bráðflyting av fólki og djórum gongur fyri seg.
Atlit skulu takast at:
Møguligt eigur at vera at bráðflyta fólk og djór, áðrenn viðurskiftini gerast hættislig. Fyri at tryggja, at tað ikki standast hættislig viðurskifti í rýmingarleiðunum, verða rýmingarleiðisskipanir í vanligari bygging oftast gjørdar sum vardar gongir og trappur.
Veggja- og loftsklæðing, tilfar at leggja á gólvið, trappur og hurðar í rýmingarleiðum skulu gerast soleiðis, at hesi ikki eru við til at økja um eld og royk í tíðarskeiðinum, meðan rýmingarleiðirnar verða nýttar til rýming og bráðflyting.
Eitt høli, t.d. brunaeind til fólkatilhald, skal gerast við bjargingaropum, sum lýst í stk. 7 og 8, uttan so, at eitt samsvarandi trygdarstøði kann røkkast á annan hátt.
Eitt samsvarandi trygdarstøði kann t.d. røkkast við at gera minst 2 rýmingarleiðir, sum eru óheftar av hvørji aðrari. Rýmingarleiðirnar skulu vera heilt út og niður á lendið uttandura.
Útgangir til rýmingarleiðir eiga at setast í hvør sín enda í rúminum, og frástøðan frá einum og hvørjum tilvildarligum staði í rúminum og til næstu hurð út til rýmingarleið eigur í mesta lagi at vera 25 m.
Talið av bjargingaropum í hølum, t.d. brunaeindum, skal hóska til fólkatalið, sum eindin er ætlað til. Bjargingarop skulu gerast og setast á ein slíkan hátt, at fólk kunnu geva seg til kennar fyri sløkkiliðnum. Tey skulu somuleiðis gerast soleiðis, at fólk kunnu bjargast út umvegis bjargingarstigum hjá sløkkiliðnum ella við egnari hjálp, uttan so, at bygningurin er innrættaður í samsvari við stk. 8.
Bjargingaropini eiga at vera skillig at síggja, løtt at koma til og at nýta. Bjargingaropini kunnu ikki koma í staðin fyri rýmingarleiðir.
Uppsetan av konstruktiónum uttan á bygningum mugu ikki tarna sløkkiliðsfólkum at koma fram at bjargingaropum. Rimar, skeltir, bannarar, vindfang, sólskjól, sólorkuskipanir, vindmyllur o.a. mugu ikki vera ein forðing fyri at síggja ella at nýta bjargingaropið.
Í bygningum har gólvið í ovastu hædd er meiri enn 22 m omanfyri lægsta jørðildið, ella har stigar hjá sløkkiliðnum ikki røkka bjargingaropunum, skulu, tá bygningurin verður innrættaður, takast serlig atlit at møguleikum at bráðflyta fólk út og burtur frá bygninginum, átakstíðini og atkomumøguleikanum hjá sløkkiliðnum til hæddirnar.
Fyri at røkka ásetingunum kann tað t.d. vera neyðugt at gera eina trygdartrappu, trygdarlyftu (sløkkiliðslyftu), handvirkandi ávaringarskipan, sjálvvirkandi ávaringarskipan, sjálvvirkandi sprinklaraskipan, innbygt rør at veita sløkkivatn (stigrør), byggitøkniligar møguleikar, soleiðis at íbúgvarnir kunnu geva seg til kennar fyri sløkkiliðnum o.a.


text:
Hent at vita, áðrenn tú fært ein bústað
Hvat eru Bústaðir?
Bústaðir er eitt nýtt bústaðafelag, sum kortini hevur eina langa søgu í føroyska samfelagnum. Húsalánsgrunnurin, sum varð stovnaður í 1964, skifti í 2012 navn til Bústaðir, eftir at Landstýrið frammanundan hevði broytt lógargrundarlagið undir grunninum, so farast kundi undir at byggja og reka leiguíbúðir kring alt landið.
Hvat er eitt bústaðafelag?
Eitt bústaðafelag eigur og rekur leigubústaðir. At búgva til leigu í einum almennum bústaðafelag merkir, at tú býrt til leigu undir væl skipaðum viðurskiftum.
Hvussu fái eg eina leiguíbúð?
Fyri at tú skalt fáa atgongd til at søkja um okkara leigubústaðir, er tað ein treyt, at tú teknar teg sum lim í bústaðafelagnum. Tú kemur samstundis á okkara bíðilista. Tú kanst tekna teg sum lim í Bústøðum við at trýsta her.
Hvussu komi eg á bíðilistan?
Tú skalt útfylla umsóknarblaði út á heimasíðuni og gjalda 200 kr fyri uppskrivingina. Limaskapurin verður staðfestur, tá tú hevur goldið. Tá tín limaskapur í bústaðafelagnum er staðfestur, kemur tú sjálvvirkandi á bíðilistan við teimum ynskjum, sum tú hevur til bústaðin, eitt nú stødd á bústaði, hvar í landinum bústaðurin er, o.s.fr. Tú kanst søkja um limaskap her.
Hvussu er bíðilistin skipaður?
Arbeitt verður við tveimum bíðilistum, einum uttanhýsis bíðilista og einum innanhýsis bíðilista. Teir limirnir, sum frammanundan búgva hjá bústaðafelagnum, kunnu koma á innanhýsis bíðilistan, meðan tey, sum søkja limaskap uttanifrá, koma á uttanhýsis bíðilista. Sostatt hava limir, sum frammanundan búgva hjá bústaðafelagnum, ein framíhjárætt at flyta í annan bústað hjá bústaðafelagnum, eitt nú um viðkomandi ynskir eina størri íbúð, enn viðkomandi frammanundan býr í. Treytirnar fyri framíhjárættinum eru, at viðkomandi skal hava búð í íbúðini í ávíst tíðarskeið (í løtuni er tað sett at vera í minsta lagi í eitt ár), og at alt húskið flytur, soleiðis at verandi íbúð verður tøk. Í fyrsta umfari koma øll, sum tekna seg sum lim í bústaðafelagnum, á uttanhýsis bíðilistan. Summir serligir bíðilistar verða eisini, eitt nú til lestraríbúðir, eldraíbúðir og íbúðir til fólk við serligum tørvi.
Noyðist eg at melda meg til av nýggjum, hóast eg havi verið á bíðilista hjá Húsalánsgrunninum fyrr?
Ja. Bústaðir eru eitt nýtt felag við nýggjum virksemi og yvirtaka sostatt ikki møguligan eldri bíðilista frá tí farna Húsalánsgrunninum, kommunum ella øðrum stovnum. Øll, sum eru áhugað at koma á bíðilista til eina íbúð frá Bústøðum, mugu melda seg sum lim í nýggja bústaðafelagnum.
Hvussu fái eg skjótast tilboð um ein bústað?
Um tað bert ræður um at fáa eitt stað at búgva skjótast gjørligt, skalt tú skriva teg upp til fleiri bústaðir – eisini teir, ið tú ikki hevði raðfest frammarliga. Tú kanst, tá tú hevur tikið av tilboð um ein bústað, síðani skriva teg upp til annan bústað, tí eftir eitt ár í verandi íbúð hevur tú framíhjárætt til ein annan bústað í bústaðafelagnum.
Hvat er aldursmarkið?
Tú skalt vera fylt/-ur 15 ár fyri at tekna seg sum lim í bústaðafelagnum og koma á bíðilista til ein leigubústað.
Hvat kostar limaskapurin?
Øll, ið ynskja at koma á uttanhýsis bíðilistan, skulu rinda eitt uppskrivingargjald á 200 krónur. Hareftir skal tú einaferð um árið gjalda eitt ársgjald á 150 krónur fyri at halda títt pláss á bíðilistanum, óansæð um tú ynskir ein bústað nú ella seinni. Ein leigari, sum ynskir at flyta í ein annan bústað í bústaðafelagnum, skal eisini gjalda 200 krónur fyri at verða skrivaður á innanhýsis bíðilistan og hareftir gjalda ársgjald á 150 krónur fyri at standa á hesum bíðilistanum. Eina ferð um árið senda vit inngjaldskort út við eini tíðarfreist at gjalda umsitingargjaldið. Tað er ábyrgd umsøkjarans at gjalda umsitingargjaldið. Avleiðingin av ikki at gjalda umsitingargjaldið áðrenn tíðarfrestin er farin kann vera, at umsøkjarin verður tikin av listanum. Tí er tað sera umráðandi, at tú boðar okkum frá, um tú skiftir bústað, so at vit kunnu senda inngjaldskortið á rætta stað.
Hvat er leigukostnaðurin á íbúðunum?
Leigukostnaðurin verður ásettur í mun til stødd á íbúðini, umframt út frá øðrum viðurskiftum, sum kunnu vera ymisk frá býlingi til býling. Sí yvirlit yvir okkara leigubústaðir her.
Hvar í landinum eru leiguíbúðirnar?
Bústaðir hava leigubústaðir kring allar Føroyar.
Hvussu leingi kann eg vera á listanum?
Tað er einki tíðarmark á, hvussu leingi tú kanst vera á bíðilistanum til ein bústað, so leingi tú rindar kostnaðin fyri at vera á bíðilistanum.
Kann eg standa óvirkin á bíðilistanum?
Ja, tú kanst velja at standa óvirkin á bíðilistanum. Hetta kalla vit at vera hvílandi limur. Hetta er ein góður møguleiki, um tú ikki hevur tørv á einum leigubústaði her og nú, men ynskir at betra tína støðu á bíðilistanum, uttan at noyðast at siga nei til fleiri bústaðatilboð. Sum hvílandi limur skalt tú framhaldandi gjalda kostnaðin fyri at vera á bíðilistanum. Tú kanst altíð boða frá, at tú vilt gerast søkjandi limur aftur.
Hvussu skal man bera seg at sum pør ella hjún?
Títt pláss á bíðilistanum er persónligt og kann ikki yvirtakast av øðrum. Ynskir tín hjúnarfelagi ella sambúgvi eisini standa á bíðilistanum, skal viðkomandi tekna seg sum lim í bústaðafelagnum.
Um ein limur doyr, kann hjúnafelagin ella tann, sum limurin livur saman við í parlagi, søkja um at yvirtaka bíðilistanummarið hjá liminum.
Noyðist eg at taka av tí fyrstu íbúðini, sum verður bjóðað mær?
Nei, tað nýtist tú ikki. Men um tú ikki letur við teg koma tríggjar ferðir á rað, tá tú fær tilboð um íbúð, so verður tú settur sum hvílandi limur. Tú kanst altíð biðja um at broyta støðu til aftur at vera skrásettur sum søkjandi limur.
Tað er gott at tú gert tær greitt frá byrjan av, hvar tú vil búgva, og hvat hóskar best til tín bústaðatørv. Á tann hátt kanst tú tryggja tær, at tú fært bjóðað eina íbúð, sum lýkur tíni krøv.
Hvussu stórar eru íbúðirnar?
Íbúðustødd og snið eru ymisk frá býlingi til býling, men miðað verður ímóti at hava eitt breitt úrval av stødd og snið, sum eisini endurspeglar tørvin í samfelagnum. Tú kanst søkja um so stóran bústað, ið tú ynskir. Hetta merkir eisini, at støk kunnu søkja um íbúðir við bæði 3 og 4 rúmum.
Hvørjum eru íbúðirnar ætlaðar?
Íbúðirnar eru í høvuðsheitum ætlaðar øllum, men serligar íbúðir eitt nú til lesandi, eldri fólk og fólk við serligum tørvi verða eisini bygdar.


text:
Valið, sum spanska stjórnin kravdi í Katalonia, er í dag. Verður væntandi tætt ímillum sambands- og loysingarvongin.
Klokkan átta okkara tíð í morgun lótu valstøðini í Katalonia upp. Val er, tí spanska stjórnin sendi katalanska landslutatingið heim, eftir at Katalonia hevði atkvøtt fyri loysing, og tingið staðfesti atkvøðuna.
Charles Puidgemont, nú fyrrverandi forseti í Katalonia, rýmdi til Brússel, eftir at hann varð ákærdur fyri at leiða til uppreistur, landasvik og at misnýta almennan pening. Hann hevur noktað at møta í rættinum, tí hann heldur, at ákærurnar bera dám av politiskari herferð heldur enn veruligum løgfrøðiligum ákærum. Spanska stjórnin boðaði frá, at hann var vælkomin at stilla upp til valið, men hann hevur ikki stillað upp, tí hann heldur ikki spanska stjórnin fer at góðtaka valúrslitið, um tað ikki hóvar teimum.
Sambært BBC siga politiskir greinarar, at valúrslitið helst verður, at lítil munur verður ímillum sambands- og loysingarvongin. Ilt er at siga, hvat hendir, um loysingarvongurin vinnur valið og heldur fram við sínum loysingarstríði.
Spanska stjórnin noktaði katalanum at atkvøða um loysing, tá ið fólkaatkvøða var í oktobur mánaða. Hald varð lagt á atkvøður, fólk vórðu handtikin og fleiri vórðu hildin aftur frá valstøðunum við valdi.
Valstøðini steingja klokkan 20.00 í kvøld.


text:
- Tíðindi, mentan og ítróttur
Also
Tak niður
Also er ein kjaksending, har tríggir luttakarar kjakast um støður, sum vit øll annaðhvørt eru, hava verið ella onkuntíð kunnu koma í.
Talan er um engageraðar kjakarar, sum hava eina áskoðan, tora at siga sína hugsan, um enn hon er “skeiv” og kunnu vera hittinorðað.
Hetta er ein sending, har lurtarar senda inn spurningar til sendingina. Ongin trupulleiki er ov lítil ella ov stórur. Tey hava eina meining um alt!
Also á Facebook (letur upp í nýggjum kaga)


text:
Reyðæti í Bankarennuni
Dan Klein --- 02.06.2018 - 08:45
Um heystið og veturin rekur reyðæti norður ígjøgnum tann djúpa partin av Bankarennuni. Hetta eru djór, sum eru í vetrardvala í djúpum sjógvi norðan fyri Føroyar, og sum verða tikin við tí djúpa rákinum, frá umleið 500 metra dýpi og niður á botn, sum fer suður ígjøgnum Hetlandsrennuna og víðari norður ígjøgnum Bankarennuna.
Fyri at meta um møguleikarnar fyri vinnuligari veiðu eftir reyðæti í Bankarennuni, hevur Havstovan í tíðarskeiðinum frá august 2017 til februar 2018 kannað, hvussu nógv reyðæti rekur ígjøgnum Bankarennuna um heystið og veturin.
Kanningin vísir, at frá august og út á veturin rekur nógv reyðæti norður ígjøgnum tann djúpa partin av Bankarennuni. Mett verður, at við skynsemi ber til at veiða ein part av hesum.


text:
Orð: Thomas Mich. Smith
Lag: Vísulag
Nú kalla aftur tær gomlu gøtur,
og klássurnar eru bøttar væl.
Eg havi stolið mær nakrar røtur
úr rótakáli við Norðadal.
Úr Akrabergi við kós til býggjar,
eg hugsi ikki um svongd og neyð.
Eg brýni knívar og hvessi líggja,
eg brýni hita og dagligt breyð.
Hvar er mín ungdómur – spyr meg ikki –
hann var so lættur og eg var stak.
Eg svav so søtan í onkrum fjósi,
eg reiddi vakrastu gendu lak.
Við henni var tað so søtt at fríggja,
seg vársins angi um hana smeyg.
Eg brýni knívar og hvessi líggja,
eg brýni hita og dagligt breyð.
Eg var jú hildin at vera løgin,
átti ei bindandi – onki kall.
Eg var bert vallari – uttan støði,
og bóndin stongdi sín fulla hjall.
Hann var so sjálvglaður – tú skalt síggja,
at hann – nei hann líðir onga neyð.
Eg brýni knívar og hvessi líggja,
eg brýni hita og dagligt breyð.
Tá átti hvør maður sær ein lítlan,
var nóg so herskin, men hvat ger tað.
Tí fram við ánni, var gras og tutlan,
sum setti dám á hvørt handaslag.
O – drykkjubrøður, sum fólk flest skýggja,
tit drukku burtur alt vit og skil.
Men eg bert brýndi og hvesti líggja –
og fríggjadag stundar halgan til.
Ímillum tykkum, sum betur duga,
eg eri bara eitt gamalt spott,
men eg kann sveima í mínum huga,
og finna frið í tí ljósu nátt.
Tit eru fleiri við skaldagávum,
eg millum tykkara fall í fátt.
Men eg kann brýna í frið og náðum,
og eri takksamur fyri smátt.
Hvar eru tit – allir, sum eg kendi,
hvør hyldlig genta, hvørt gamalt sjagg.
Teir flestu niðri á sundhólm lendu,
og nakrir kvaldust í fløskuskvagg.
Men sjálvur eri eg enn so frægur,
um hár er hvítnað og nøsin reyð,
at eg kann syngja og vera glaður,
eg brýni hita og dagligt breyð.
Enn liggja gøturnar har og dúra
við morgunkulda og kvøldardøgg.
Eg hvørvisteininum enn kann snúðra,
og nøsin rodnar við hvønn ein løgg.
Úr Akrabergi við kós til býggjar,
og hugsi ikki um svongd og neyð.
Eg brýni knívar og hvessi líggja,
eg brýni hita og dagligt breyð.


text:
Baðikar við brúsuveggi, umframt síðu- og endaplátu.
Fyrr: 15.575,- krónur
Nú: 9.998,- krónur
Fá góðan avsláttur av øllum CLO baðirúmstilhoyri.
Avmarkað nøgd!
-40%
Beint nú hava vit eitt tilboð, um ein keypir 5 stk termostatar
Fyrr: 2.250,- krónur
Nú: 1.800,- krónur
Fá góðan avsláttur av øllum Alaska baðirúmstilhoyri. Hendan serian gongur út og kemur ikki aftur á goymslu.
Avmarkað nøgd!
-30%
Vit hava alt tað, sum krevst til eina hitaskipan. Ketlar og hitapumpur. Eisini hava vit alt tilfar, rør og fittings, gólvhitaskipanir, sirkulatiónspumpur, radiatorar og termostatar.
Vit hava breitt úrval av alskyns ventilatiónskipanum. Vit selja m.a. Nilan, IKM, Genvex og Danfoss luftskiftisskipanir. Hartil hava vit eisini alt tilfar, ið skal til.
Vit hava breitt úrval av baðirúmsmøblum, vegghongd wc og brúsuveggir. Umframt hetta hava vit hópin av handklæðisturkarum, gos- og baðikør og baðirúms- og køkskranar.
Til arbeiðstakarar bjóða vit alt innan kloakk og vatnleiðing. Hetta umfatar eisini brunnar av ymiskum slag, kloakkrør, reinsiverk til sethús, brunngóðs og kantarsteinar.
Brennur tú fyri einum reinum umhvørvi, so hava vit orkuloysnirnar. Við einari hitapumpu ber til at sleppa undan oljuni. Eisini hava vit aðrar loysnir, ið kunnu minka um orkunýtsluna.
Vit hava breitt úrval av útgerð innan veiðu- og fiskireiðskap. Vit hava byrsur og patrónir og tilhoyrandi útgerð. Eisini hava vit sleingitráður, neilon og pilkar, lakaíløt og vakumpakkimaskinur.
SÍÐSTI DAGUR HJÁ BÁRÐI
17-08-2018
Eins og nógv onnur, so fer Bárður niður at lesa víðari. Leiðin hjá honum liggur til Aalborg.
NÝGGJUR HANDILSLÆRLINGUR
16-08-2018
Í dag byrjaði Hanus Kruse í handilslæru.
NÝGGJUR SKRIVSTOVULÆRLINGUR
15-08-2018
Aster Leo Thorsen er júst byrjað at arbeiða á skrivstovuni.


text:
Samrøða við Jákup S. Joensen, formann í Vinafelagnum Føroyar - Ísrael, um avgerðina hjá Trump at flyta sendistovuna til Jerusalem
- Ljóðbrot úr sendingini "Andøvsløtan"
Heimasíðan hjá Vinafelagnum Føroyar - Ísrael her
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Landsstýrismaðurin segði ósætt á tíðindafundinum
Hans Joensen: Eg eri ein skuffaður maður
Seldu kvotu og fingu hana aftur
Eru Menningarkvoturnar politiskt útlutaðar?
SU generatiónin í Løgtinginum skilir ikki, at feløgini hava verið í kreppu
Hoyr samrøðuna við skiparan á Klakki: "Vit kunnu fiska óavmarkað í Grønlandi"
Fiskikongar i Norðurhøvum
Møtti ISIS manni í Týsklandi
Nú eru løgreglufólk við hundum á hvørjum týskum sjúkrahúsi
Tað er ikki Tórbjørn Jacobsen, sum er boðin umborð, tað er borgarstjórin í Runavíkar kommunu
Flótidokkin í Hirtshals er koppa
Brátíðindi: Politiið í Føroyum hevur tikið málið upp aftur, viðvíkjandi illgrunasomum deyða
Uppsjóvarkvoturnar eru nógv størri enn ICES tilmælir
Tjóðveldiskabalin
Hoyr stjóran á Vestmanna Fiskavirki, hvussu menningarkvotan skal brúkast
Norðoya Fólkafloksfelag : Landið bløðir og kemur at bløða um vend ikki kemur í nú
Eg haldi veruliga ikki, at Høgni hevur blandað seg uppí viðgerðina av menningarkvotum, nú skotrøðirnar duna.
Tvístøða kjaksending (35) - Øll sendingin
Í India eru 2 gentur hópneyðtiknar og síðan brendar livandi
Hilbert Elisson: Fiskivinna og kvotur
"Líggjas" skal klippast
Í 10 ár havi eg møtt til hvønn einasta tingfund
Fiskurin var svangur, tí nógvir høvdu kíkað
Samherji víðkar virksemi
Samband
Postboks 226
FO-600 Saltangará


text:
Limafundur 15. mai 2018 í Kelduni í Skálafirði.
Eg skal siga nakað um virksemi hjá Føroyska Bíbliufelagnum í 2017, og hvørjar ætlanir liggja fyri framman. 2017 er fyrsta heila árið, eg sjálvur var í starvi, og tí havi eg í mun til 2016 nakað betur yvirlit yvir virksemið enn á seinasta limafundi. Tit eru vælkomin við viðmerkingum og spurningum aftaná framløguna.
Nýggi Sáttmálin
2017 gjørdist eitt søguligt ár hjá Føroyska Bíbliufelagnum. Tann 31. oktobur, var fyrsta Nýggja Testamenti á gerandisføroyskum Nýggi Sáttmálin útgivin og umframt tað, var hetta eisini fyrsta nýggja umseting av bíbliuteksti í knappliga 60 ár. Tað stóð nógv á at fáa setningin við hesi útgávu greiddan, men at tað eydnaðist, og tað til sjálvan 500 ára dagin eftir Trúbótina, var sera hugtakandi og í samsvari við kjarnuna av hendingini í Wittenberg á sinni, at Guds orð er og verður okkara grundvøllur og at tað er umráðandi at fáa hetta Orðið út til øll fólk. Hesa ferð var tað so serliga til okkara ungu og tey, ið ikki eru so von við at lesa í Bíbliuni. Vit eru Gudi og teimum nógvu, sum hava gjørt so nógv fyri at fáa hetta verkið út, sera takksom!
Danska Bíbliufelagið
18. mai í fjør var stýrið hjá Bíbliufelagnum við til umboðsmannafundinum hjá Danska Bíbliufelagnum. Á hesum fundinum takkaðu vit fyri samstarvið, vit hava havt øll árini, og var Føroyar endaliga strikaðar úr viðtøkunum hjá dønum. Sostatt er Føroyska Bíbliufelagið formelt nú ikki longur partur av Danska Bíbliufelagnum.
Kunning
Tað hevur ikki verið so nógv virksemi á heimasíðuni og Facebook, sum ætlað. Lutvís havi eg persónliga ikki megna at lyfta ta uppgávuna so væl, sum lovað, og lutvís hevur annað virksemi, m.a. júst umtalaða, avmarka møguleikarnar fyri hesum. Tó so, seinastu mánaðirnar er vend komin í.
Stýrið fyri Bíbliufelagið heitti tíðliga í ár á Ásbjørn Jacobsen, fyrrv. aðalskrivara, sum eisini áðrenn hevur gjørt nøkur átøk á netinum, um at taka sær av at leggja tilfar út á Facebook og heimasíðu okkara, umframt at røkja aðrar uppgávur. Hetta fyri eina minni samsýning. Tí hevur Ásbjørn frá tíðliga í ár lagt skriftorð, greinar og annað tilfar út. Limirnir hava eisini notið gott av hesum, tí nøkur kunningarskriv eru send, so at limirnir vita, hvat Bíbliufelagið tekst við. Nú er stórt sæð okkurt nýtt á Facebook síðuni dagliga, og javnan verður nýtt tilfar lagt út á heimasíðuna.
Forlagið Bókin
Í forlagnum Bókini hevur virksemi av ymsum grundum verið eitt sindur óstøðugt. Men okkurt er komið av skafti. Umframt at Nýggi Sáttmálin er útgivin, var tíðliga í 2017, farið undir at umseta eina barnabíblu «Bíblia fyri øll børn», við sera hugtakandi myndum. Ætlandi skuldi útgávan koma út seint seinasta summar, men vegna trupulleikar hjá upprunaforlagnum dróg hendan verkætlanin út, so at barnabíblian ikki kom út fyrr enn fyrst í apríl í ár. Saman við gomlu útgávunum eru hesar nýggju útgávunar saman við komandi útgávum ein sera tíðandi fortreyt fyri fíggjarliga grundarlagnum undir virkseminum hjá felagnum. Í frágreiðingini um roknskapin, verður meira sagt um hendan partin.
Fleiri útgávur aftrat eru í stoypiskeiðini, men tað er serliga nýggja umsetingin hjá Hans Jacob Joensen, fyrrv. biskupi, úr grundmálinum, sum skal ígjøgnum eina drúgva tilgongd við rættlestri o.ø., og fer hon at krevja nógva fíggjarliga og umsitingarliga orku komandi árini. Fróðskaparsetrið er komið langt við at eftirhyggja Nýggja Testamenti, alt Gamla Testamenti er rættlisið, og vera hesar rættingar nú førdar inn í talgildum formi, so at tilfarið kann sendast út til onnur at meta um og fáa viðmerkingar frá. Tað einasta, sum ikki er týtt, eru Sálmarnir í Gamla Testamenti, men tað hevur David Johannesen, fyrrv. sóknarprestur í Vágum, átikið sær at týða. Vónandi kunna vit fáa hesa triðju føroysku umsetingina av allari Bíbliuni klára til útgávu um ikki so nógv ár.
Ein onnur barnabíblia við teknibók til eitt sindur eldri børn er eisini ávegis, og vóna vit, at hon verður útgivin seint í heyst.
Norðurlendskt samstarv
Virksemi hjá Bíbliufelagnum er á fleiri økjum, eisini út um landoddarnar. Samstarv hevur verið ímillum norðurlendsku bíbliufeløgini í nógv ár, men tað er sjálvandi serliga Danska Bíbliufelgið, vit hava samstarvað nógv við. Í 2016 møttust allir aðalskrivararnir í Føroyum, og í 2017 varð hesin fundurin í Helsinki í Finlandi, har eg eisini tók lut. Fundurin var yvir tveir dagar, og har var m.a. kunnað um, hvat ymsu feløgini arbeiddu við, og umrøtt varð, hvussu feløgini royndu at føra Philadelphia lyftið frá heimsfundinum hjá Sameindu Bíbliufeløgnum í 2016 inn í teirra dagliga arbeiði. Tað er sera gevandi hjá okkum sum eitt lítið felag, at kunna fáa íblástur frá hinum feløgunum og at síggja og fáa atgongd til tilfar, sum tey arbeiða við og geva út. Vit hava ikki somu menniskjaligu og fíggjarligu orku sum tey. T.d. kostaði seinasta norska bíbliuumsetingin 28 milliónir, men við at kunna brúka teirra tilfar og royndir, kunna vit gera nógv meira, enn um vit skuldu gjørt alt frá grundini. T.d. hava vit higartil fingið árligu Bíbliulesiætlanina frá Danska Bíbliufelagnum uttan kostnað.
Sameindu Bíbliufeløgini
Serliga eftir at Føroyska Bíbliufelagið gjørdist limur í Sameindu Bíbliufeløgunum (UBS), tann 11. apríl 2016, er sambandið úteftir økt. Vit hava ígjøgnum UBS atgongd til eitt heimsumfatandi netverk, sum vit kunna knýta til bæði til ráðgeving og íblástur til beinleiðis verkætlanir umframt at veita stuðul til tey lond, ið eru í eini menningartilgongd at klára sítt egna virksemi.
Ígjøgnum UBS var eg á einum kunningarskeiði í Ukraina eina viku um miðjan september 2017. Her var kunnað um hvørjar tænastur og møguleikar, sum UBS veitir bíbliufeløgunum, og nógv varð eisini gjørt burtur úr at møta umboðum úr ymsu londunum, harav nógv vóru muslimsk. Fleiri av bíbliufeløgunum vóru ikki nógv eldri ella størri enn okkara. Samskifti við hesi fólk lærdi meg nógv um, hvussu góðar okkara fortreytir eru, og hvussu stórar avbjóðingum hesi fólk dagliga møta. Tess meira hugtakandi var at síggja hvussu brennandi tey arbeiddu og vildu geva seg í tænastuni. Lat okkum minnast til at biðja fyri hesum londunum!
Tað var eisini sera hugaligt í gjár at vera gjørdur varugur við, at stuðul sum Føroyska Bíbliufelagið hevði lati til felagskapin Eysturhjálp, er farin til at geva 200 Bíbliur til fólk í Ukraina. Vit teljast ikki saman við størstu londunum, men vit eru millum ríkastu lond í heiminum, og skula minnast til, at vit kunna vælsigna onnur eftir førimuni. Lat okkum ikki gloyma tað í tí dagliga arbeiði okkara.
Ætlanir fyri 2018
Sum sagt, er nýggja bíbliuútgávan tann stóra verkætlanin komandi árini. Størri krøv vera sett til eina løggilduga útgávu, og tað er høvuðsgrundin til drúgvu útgávutíðina. Nú eru vit við at koma hagar, at fleiri fólk gerast partur av arbeiðinum at meta um tekstin. Hvussu drúgt hetta verður, vita vit ikki, men helst gongur eitt gott ár, áðrenn tann parturin er liðugur.
Til barnabíbliuna, sum er í gongd, er teksturin longu umsettur, so tað skal ikki so nógv til at koma á mál við henni, annað enn fígging. Tað eru leypandi aðrar verkætlanir á borðinum, men nógv av hesum virksemi er treytað av vælvild frá góðum fólki, sum vilja leggja nakað av sær sjálvum í uttan at fáa tað stóra peningaliga afturfyri. Føroyska Bíbliufelagið stendur í stórari skuld til hesi ikki so fáu menniskju, sum ofra seg fyri sakina. Má Gud ríkiliga vælsigna hesi eins væl og okkum onnur, sum vera lønt í verðsligum virðum.
Ætlanin er at varðveita verðandi økta virksemi á netinum og at styrkja um limarøktina. Gongdin í limatalinum er støðug, og limagjaldi er eitt gott ískoyti til raksturin av Bíbliufelagnum. Umhugsað verður at innføra eina nýggja skipan fyri limagjøld, men enn er støða ikki tikin til tað.
Stýrið hevur ynski um at gera meira fyri at fáa fleiri limir, og vóna vit at kunna seta eitt átak í verk í seinnu hálvur í ár. Eisini ynskir stýrið at koma meira runt á vitjan hjá kirkjum og samkomum um landið, so at limirnir kunna fáa høvi at møta Bíbliufelagnum meira persónliga og at fáa møguleika til at samskifta beinleiðis við ábyrgdarfólkini.
Tað økta virksemi krevur eisini meira av okkum fíggjarliga. Í løtuni er aðalskrivarin settur hálva tíð og tvey onnur starvsfólk røkja uppgávur fyri smærri samsýningar. Komandi útgávur av Bíblium og bókum koma at krevja meira pening. Her er tað møguligt at søkja um stuðul og gera onnur átøk, sum vit hava verið signaði við fyrr. Pengar er eitt, men uttan at Harrin stýrir verkinum, arbeiða smiðirnir til einkis. Tað grundleggjandi er, at Føroyska Bíbliufelagið livir eftir tí orði, vit eru sett at fáa út, og tí er bønararbeiðið tað mest týðandi okkara limir og onnur kunna gera.
Lat okkum framhaldandi standa saman um hetta arbeiðið og vita, at tað stóra verkið er tað, sum hvørki sæst ella hoyrist. Trúfastur er hann sum kallanina hevur givið (1. Test. 5,23-25)!
Takk fyri!
Gunnar K. Nattestad, aðalskrivari
Sí myndir frá limafundinum her...


text:
Profilurin: Vernar Restorff Olsen
02.09.2016 -
Hesaferð er profilurin Vernar Restorff Olsen, ið gongur í Nám X.
Sí meira um hann niðanfyri:
Navn, aldur, bústaður?
- Vernar Restorff Olsen, 15 ár, Tórshavn
Frítíðarítriv?
- Hann spælir fótbólt og hondbólt
Breyt?
- Handverksbreyt
Hvat gera tit á breytini?
- Fyrst arbeiða vit við egnari verkætlan hvør sær, og í næstu viku byrja vit at arbeiða saman í felag
Fert tú við til Berlin?:
- Ja
Hví valdi tú Námx?
- Fyri at fyrireika meg til miðnámskúla
Hvar fert tú aftaná Námx?
- Í Glasir


text:
Náðileysa sorgin rakar eisini børn og ung.
Berin hevur sjálvhjálparbólkar fyri børn og ung, sum hava mist foreldur og/ella systkin. Vit hittast annan hvønn mikudag til prát og samveru. Ikki er altíð lætt at fáa vinfólk og onnur at skilja, hvussu tað kennist at hava mist eitt foreldur ella systkin. Øll kunnu helst ímynda sær, at man er sera keddur. Men hevur tú ikki roynt tað á egnan kropp, kanst tú ikki vita, hvussu lívið hjá tí, ið hevur mist, verður broytt. Alt, ið fyrr var trygt og forútsigiligt, er vent á høvdið. Grundarlagið fyri tí, ið áður kendist tygt og kent, er rivið burtur.
Tað er so sárt og tungt at missa ein, sum hevur so stóran leiklut í tínum lívi, sum foreldur og systkin hava. Tí er tað sera umráðandi at taka sorgina í álvara og arbeiða við henni. Sjálvhjálparbólkurin er eitt amboð, sum vísir seg at vera ein góður stuðul í sorgini.
Ein genta, ið hevur verið í bólki hjá Beranum sigur:
“Eg eri ein 14 ára gomul genta, og eg misti pápa mín tá eg var 8 ára gomul.
Eg vildi ikki í sorgarbólk, beint tá pápi mín doyði, tí eg var bangin. Eg tordi ikki í sorgarbólk, tí eg roknaði við, at eg fór at blíva bangin og fór at gráta. At gráta mátti man ikki gera, ímeðan øll sóu! So tá tað vóru eini 2 – 3 ár farin, hevði eg gloymt alt um sorgarbólk. Men seinni vildi eg gjarna prøva tað. Og eg eri virkuliga glað fyri, at eg byrjaði í sorgarbólkinum.
Tað hevur hjálpt nógv. Tað er virkuliga deiligt at kunna tosa við onnur, ið hava mist onkran, tí tey skilja tað. Man kann ikki tosa við vinirnar, tí tey skilja tað ikki, uttan so tey sjálvi hava prøva tað.
Sorgarbólkurin hevur haft stóran týdning fyri meg. Tí eg føldi meg virkuliga vælkomna.
Eg kundi sita í minnuttir og práta um pápa mín, ímeðan øll sótu still og lurtaðu.
Tá vit sita við borðið í sorgarbólkinum, og lurta eftir hvørjum øðrum, skal man ikki vera bangin fyri at gráta. Heldur lova tárunum út. Man følir at tey pressa, men man vil ikki. Tað kenni eg til!
Heima fór eg ofta í kamarið ella á vesið at gráta. Og tá tey koma út, so følir man seg betri.
Bólkaleiðarnir eru so góðar. Tær hjálpa tær ígjøgnum at tosa, so tað blívur nemt. Og man følir, at man altíð hevur kent tær.
So tit, ið hava mist onkran, tit skulu ikki vera bangin fyri at fara í sorgarbólk. Tit fara í hvussu er ikki at angra tað.”


text:
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)


text:
Vinnan mist týdningarmiklan viðleikara?
Vandamiklu avleiðingina av at sita bæði á løgtingi og sum borgartjóri síggja vit nú enn einaferð. Ein býráðsleiðsla, ið handlingslammað, stillisliga heldur undan áganginum á vinnuna í Klaksvík. Altíð hevur Klaksvíkar Býráð verið ein sjálvsagdur og týdningarmikil viðleikari hjá vinnuni, hetta tykist broytt við sitandi býráðsleiðslu
Í oktober 2017 segði formaðurin í Sjálvstýri og borgarstjóri í Klaksvík, at um uppskotið um fiskivinnunýskipan fór at verða samtykt, kom hetta at kosta Klaksvíkar Kommunu einar 30 mió. kr. í mistari skattainntøku, og við avleidda virkseminum einar 70 mió. kr. Somuleiðis segði hann, at hann ikki væntaði, at uppskotið um fiskivinnunýskipan fór at verða samtykt, sum tað tá varð lagt fram.
Í november 2017 gjørdi Sjálvstýri semju við samgonguna um pensjónsnýskipanina. Tá ið uppskotið varð lagt fram, vissaði formaðurin í Sjálvstýri og borgarstjóri í Klaksvík, at hetta samstarv als onki hevði við fiskivinnunýskipanina at gera. Hetta, hóast flokkur hansara varð brúktur, sum ein av lívlínunum at bjarga samgonguni framhaldandi virkna.
Úrslitið av hesum sóu vit í desember 2017, tá ið fiskivinnunýskipanin, ið hevur kollvelt føroyska fiskivinnu, varð samtykt við einari atkvøðu í meiriluta. Higartil hevur avleiðingin av hesum eitt nú verið, at Sjúrðaberg varð seldur til Russlands og 25 mans mistu arbeiðið. Mist daglig føði til stívliga 100 fólk, íroknað familjur teirra.
Varaborgarstjórin
á banan
Í vikuni legði varaborgarstjórin seg so út í kjakið um søluna av Sjúrðaberg, har hon sigur, her endurgivið frá Facebook:
.... Nú ein fyritøka hevur valt at selja eitt skip, er nógvur gangur at hoyra. Ja sjálvandi er tað keðiligt og ótrygt, men soleiðis hevur og fer tað altíð at verða. Ynski sjálvandi øll manningin fær arbeiði innan rímuliga tíð. Men tíbetur hava vit eitt gott samhaldsfest vælferða samfelag, sum tryggjar at ongin noyðist at sita kaldur og svangur... Eg vísi eisini til tær góðu skipanir vit hava, ALS er ein loysn fyri tey sum missa arbeiði og útgjaldið er eftir inntøkuni seinastu mánaðarnar. So rokningarnar verða helst goldnar... Sitat endað.
Eg eri púra ovfarin og kløkk av líkasæluni hjá borgarstjóranum og hugmóðigu útsøgnini hjá varaborgarstjóranum, ið bæði eiga at vera verjar hjá vinnulívinum, sum eigur lívið í kommunukassanum. Býráðsleiðsla í kommunu, á hvørs heimasíðu stendur at lesa: Tilnavnið sum fiskivinnuhøvuðsstaður vitnar um stóra týdningin, vinnan hevur fyri Klaksvík og fyri kommununa hevur tað stóran týdning, at karmarnir eru góðir hjá virkisfúsum borgarum at fara undir vinnuligt virksemi av øllum sløgum.
Hóast hesa staðfesting á heimasíðu kommununnar, sýnist vinnulívið í Klaksvík hava mist sjálvsagda og týdningarmikla viðleikaran, ið Klaksvíkar Býráð altíð hevur verið.
Gunvá við Keldu
Býráðslimur


text:
Víðari útbúgving, møguleikar
Kannið altíð nýggjastu upptøkukrøvini, ið kunnu broytast allatíðina!
Reidar er bæði heilsuhjálpari og heilsurøktari og greiðir frá um at útbúgva seg víðari
Reidar Joensen fór á Heilsuskúla við tí ætlan, at hann vildi arbeiða í sjúkraflutningtænastuni. Hann sigur, at hann fær tvinnað allan sín lærdóm saman í sínum dagliga yrki á LSH.
Reidar hevur nomið sær víðari útbúgving á LSH. Fyrst tók hann eitt skeið, sum eitur PHTLS. Hetta er ein stytting fyri pre-hospital trauma life support. Les meira her www.cascadetraining.com/offered_classes/prehospital_trauma_life_support_ptls.cfm
½ ár seinni fór Reidar í holt við behandlara-útbúgvingina. Hann hevði rættiliga góðar stundir at lesa tá, tí hann var í pápa farloyvi. Tá farloyvistíðin var liðug, fór Reidar til arbeiðis aftur sum vanligt og 2 mánaðir seinni í starvsvenjing á ymsu deildunum á LSH. Hann var á B8, á skurðgongini og á skaðastovuni; alt sum liður í behandlara-útbúgvingini, sum hann nú er liðugur við. Reidar hevur funnið sína røttu hyll!
Reidar heldur at hvør dagur og hvør einstøk støða er ein avbjóðing. Hann veit ongantíð, hvat verður á skránni og heldur tað er eitt sera spennandi starv.
Reidar er sera glaður fyri tann lærdóm, sum hann hevur nomið sær á Heilsuskúlanum og heldur sjálvur, at tað er ein stórur fyrimunur fyri hann, at hann hevur lært so nógv um t.d. samskiftið, umsorgan, virðing o.s.fr. á Heilsuskúlanum. Hann kemur sum sjúkraflutningfólk í samband við sera nógv og ymisk menniskju, sum øll hava brúka fyri hansara yrkisførleikum. Sera umráðandi, at hann dugir at seta seg í teirra støðu og dugir at samskifta á rættan hátt.
Reidar hevur lesi- og skrivitrupulleikar og er sera takksamur fyri góðu hjálpina, ið hann fekk á Heilsuskúlanum. Eisini eftir loknan lestur, tá hann var farin í holt við útbúgvingina til behandlara, og hevði tørv á at fáa eina váttan frá Heilsuskúlanum uppá sínar trupulleikar, so hann kundi fáa atgongd til alt tilfarið, sum hann skuldi lesa, á ljóðfíli. Heilsuskúlin hevur orðblindalærara, sum hevur myndugleika at skriva slíka váttanir.
Víðari útbúgving
Vilt tú vita meira um víðari útbúgving, kanst tú fara inn á www.ug.dk
Sum heilsuhjálpari, kanst tú útbúgva teg víðari til heilsurøktara.
Sum heilsurøktari kanst tú fara víðari til fysioterapeut, ergoterpeut, sosialráðgeva, sjúkararøktarfrøðing ella námsfrøðing í Danmark.
Kannað altíð nýggjastu upptøkukrøvini, ið kunnu broytast allatíðina !
Um tú ætlar víðari til sjúkrarøktarfrøðing
Munur er á donsku og føroysku sjúkrarøktarfrøðiútbúgvingunum og upptøkukrøvini eru ymisk.
Tí ber enn ikki til at fara beinleiðis víðari í Føroyum við heilsurøktaraútbúgving, eins og í Danmark.
Í Føroyum er sjúkrarøktarfrøðiútbúgvingin á hægri støði enn í Danmark. Tí krevst studentsprógv fyri at koma inn í Føroyum. Tað er ikki krav í Dk.
Føroyska sjúkrarøktarfrøðiútbúgvingin er bachelor of science - Universitetsútbúgving - og er ½ ár longri enn danska útbúgvingin.
Danska sjúkrasystraútbúgvingin er proffesións bachelor - ið fyrigongur á proffesiónsháskúla.
Víðari til fysioterapeut
Fleiri næmingar hava lisið víðari til fysioterapeut í Danmark. Ein teirra er Heini, sum hevur tikið bæði heilsuhjálpara- og heilsurøktaraútbúgving á Heilsuskúlanum. Hann hevur síðani lisið til fysioterapeut. Tað tiltalaði hann at fara á Heilsuskúla, tí hann hevði møguleika fyri at ogna sær royndir at arbeiða við menniskjum. Royndir, sum hava stóran týdning fyri yrkið hansara sum fysioterapeutur.
Heini er sera glaður fyri sítt val. Eisini sigur Heini, at tað er ein fyrimunur at kunna forvinna sær pening, sum ískoytið til útbúgvingarstuðulin, tá ein er heilsurøktari frammanundan.
Víðari til sjúkrarøktarfrøðing
Sára Ellendersen varð útbúgvin heilsuhjálpari og heilsurøktari, áðrenn hon fór á sjúkrarøktarfrøðiskúla. Hon hevur altíð havt ein dreym um, at arbeiða við menniskjum, men visti ikki rættiliga innan hvat økið. Fyri at gera dreymin til veruleika og koma nærri sínum áhugaøki, so søkti Sára inn á Heilsuskúla Føroya í 2005, tá hon var 17 ára gomul.
Tað hevur avgjørt sínar fyrimunir at hava bæði útbúgving sum heilsuhjálpari og heilsurøktari, tá ein gongur á sjúkrarøktarfrøðiskúlanum, serliga í praktiska partinum av útbúgvingini. Allar starvsroyndirnar, sum eg hevði nomið mær, komu mær avgjørt til góðar, tá eg skuldi í starvsvenjing sum sjúkrarøktarfrøðingur. Eg nýttist ikki at brúka somu orku sum floksfelagarnir uppá grundleggjandi røkt, men kundi ístaðin dýpa meg í økið, sum starvsvenjingin fevndi um. Harafturat fall tað mær sera lætt at vera um og saman við sjúklingum.


text:
Gro Røsth
Gro Røsth er norskur rithøvundur, fødd 9. juni 1945 í Ålesund og búsitandi í Ski kommunu.
Hon gav sína fyrstu bók út í 1975 undir navninum Gro Skeide.
Høvuðsevni í bókum hennara er samband millum ættarliðini og seinnu árini hevur hon skrivað nakrar um, hvussu tað er at vera barn við diabetes.
Hon hevur starvast sum læraravikarur og sum journalistur og starvast í dag sum leiðara á Frivillighetssentralen í Frogn.
Útgávur:
2011 Sámal púra einsamallur (violettur krabbi)
2012 Sámal verður bangin
2014 Sámal og okkurt, sum nístir
Heimasíða:
www.grobok.no


text:
Tak betri avgerðir við feskastu vitanini um brúkaran
Spyr.fo er ein skjótur og bíligur háttur at gera álítandi marknaðar- og brúkarakanningar millum føroyingar. Kanningarnar verða svaraðar beinleiðis á fartelefonini og úrslitið liggur klárt í tínum innbakka eftir bert einum tíma
Spyr.fo er eitt sjálvsagt amboð hjá tær, ið ynskir at eftirmeta tíni marknaðarátøk, at kanna marknaðin í sambandi við menning av vørum og tænastum, at kanna brúkaravanar, kunnleika til vørur og tænastur og mangt annað, ið kann hjálpa tær at taka betri avgerðir.
Spyr.fo verður brúkt av eini røð av fyritøkum, felagsskapum, stovnum, fjølmiðlum og øðrum.
Álítandi og umboðandi kanningar
Kanningarnar verða svaraðar av einum svarpaneli við fólki, ið hava skrásett seg at luttaka í spurnarkanningum. Higartil eru fleiri enn 4500 føroyingar við í panelinum, ið er demografiskt umboðandi fólkasamansetingina í Føroyum í mun til kyn, aldur og øki. Framkomna skipanin tryggjar sjálvvirkandi at øll úrslitini eru hagfrøðisliga umboðandi allar føroyingar. Óvissan við 400 respondentum og 95% konfidensinterval er ± 1% til ± 5%
Spyr og stuðla
Umframt at koma tær og tíni fyritøku til góða, er tænastan við til at útvega stuðul til eitt vælgerandi endamál. Fyri hvørja kanning verða 4 krónur latnar Krabbameinsfelagnum fyri hvønn respondent, ið luttekur. Hetta er eisini við til at tryggja støðuga tilmelding til svarpanelið, skjóta svartið og høgt svarprosent.
Bíligasti kanningarhátturin
Spyr.fo er skjótasti, lættasti og bíligasti háttur at gera álítandi marknaðarkanningar. Prísurin veldst um tal av spurningum og tal av respondentum. Ein kanning við 400 respondentum kostar úr 2000 krónum pr. spurning * (ella 1500 kr við 300 respondentum). Møguleiki er eisini at keypa pakkaloysnir við kanningum, um tørvur er á fleiri og størri kanningum.
* við Spyr mest pakkaloysn


text:
Okkara myndarað 'svart og hvítt' vísa Føroyar frá síni einføldu síðu.
Føroyingar tosa nógv um veðrið, og føroyingar kenna summarmjørkan sum fá.
Summarmjørkin, sum brádliga sníkir seg inn yvir støð í landinum og kanska hongur ein heilan dag, ímeðan onnur støð hava brennandi sól. Í slíkum veðri vælfarta fólk kring landið fyri at finna sólina. Ja, á Facebook er enntá ein bólkur, ið ber heitið 'Hvar er gott veður í Føroyum í dag?'.
Mjørkaveður er eisini ein stór avbjóðing fyri myndatøkufólk, tí kontrastirnir hvørva í mjørkanum. Okkara myndaplakat-røð 'svart og hvítt' hevur sín íblástur og uppruna í føroyska summarmjørkanum.
Allar myndirnar eru okkara egnu, og eru broyttar so lítið sum møguligt.
Plakatirnar í hesi røðini koma út í A3 & A2 á semimattum pappíri og verða latnar uttan rammu.
Ynskir tú at keypa rammu, ber tað tó eisini til.


text:
- Hóast nøgdin av útfluttum fiski er minka, er samlaða virði vaksi.
Fyri flestu fiskasløgini hevur prísurin fyri hvørt útflutt kg. verið hægri í ár, samanborið við somu tíð í fjør.
Vit útfluttu 18 tús. tons minni av fiski, fyrstu 5 mánaðirnar í ár. Hetta er ein minking uppá 15%, men samlaða virði av fiskinumvaks 4%.
Útflutningurin av alifiski er nógv minkaður. Útflutningurin av laksi er minkaður ein triðing og av sílum tveir triðingar. Hóast hetta er samlaða virði av laksinum áleið tað sama sum í fjør.
Svartkjafturin er eisini meira verdur í ár. Nøgdin er áleið tann sama sum í fjør, meðan virði er trífalt so stórt.
Av fiskasløgum har tað er gingið hin vegin kunnu vit nevna rækjurnar. Har er nøgdin minka 15% og virði er minka 36%.
Fleiri útflutningstøl eru tøk í hagtalsgrunninum


text:
Orð: Fanny Crosby
Lag: John R. Sweney
Týtt: Victor Danielsen
1. Heimin tak, men gev mær Jesus!
Heimsins gleði enda fær;
men hans náði, hon er ævig,
og hans troyst er altíð nær.
Niðurlag:
Áh, hvør høg og djúp hans náði,
áh, hvør stór hans miskunn er,
áh, hvør rík og full ein frelsa,
áh, tann friður, hann mær ber!
2. Heimin tak, men gev mær Jesus,
hægstu troyst mítt hjarta fann!
Um so villar bylgjur bróta,
er hann nær, eg syngja kann.
3. Heimin tak, men gev mær Jesus,
lat hans smíl meg altíð sjá!
Tá á øllum lívsins leiðum
troyst og frið mín sál skal fá.
4. Heimin tak, men gev mær Jesus!
Við hans kross mín hvíla er,
til eg har hans andlit síggi,
sum í trúgv eg tilbað her.


text:
Havnar Sjónleikarfelag - Sjónleikarhúsið
Djarvi Macbeth
Í fjør heyst fór Havnar Sjónleikarfelag í samstarvi við Teatur Grugg undir spennandi verkætlan. Ria og Súsanna Tórgarð úr Grugg hava stovnað ein bólk av 6 ungum áhugasjónleikarum, sum øll eru limir í Havnar Sjónleikarfelag.
Tey eru: Rógvi Dam, Eyðbjartur Skaalum, Petur Meinhard E. Andersen, Rúna Johanna Aref, Rebekka Dam á Neystabø og Ebba Malena Debess.
Í bólkinum verður arbeitt kontinuerligt við, at menna førleikarnar hjá luttakarunum í bólkinum at spæla sjónleik. Luttakararnir fáa avbjóðingar og innlit í hvat krevst, fyri at skapa og arbeiða við eini sýning á einum ávísum leiklistarligum støði. Á henda hátt menna vit ein hóp av dugnaligum leikarum, sum kunnu verða kjarnan í størri uppsetingum, sum Havnar Sjónleikarfelag og Grugg fara undir í framtíðini.
Skotska teatrið Captivate Theater í Edinburgh, hevur givið íblástur til hesa verkætlan. Tey hava fleiri ára royndir við júst hesum arbeiðshátti, og við einum kjarnubólki av 10-12 sera dugnaligum og evnaríkum sjónleikarum, skapa tey stórar uppsetanir av kendum sangleikum, umframt smærri leikir. Tey hava júst fingið eina heiðursløn fyri leikin Brave Macbeth, ein umskriving av Macbeth hjá Shakespeare. Leikurin verður nú settur upp á pallinum í Sjónleikarhúsinum í apríl. Á føroyskum hevur hann fingið heitið Djarvi Macbeth, og er ein samanseting av leikbrotum og sangi/tónleiki – ein festlig uppliving fyri allar aldursbólkar. So gleðið tykkum.


text:
Orð: Francis Rous
Lag: Jessie S. Irvine, George T. Smart, Purcell J. Mansfield
Týtt: Victor Danielsen
1. Mín Hirði góður Harrin er,
tí fattast einki mær,
til grønar fløtur leiðir hann
og hvíldarvøtn hjá sær.
2. Hann lívgar mína troyttu sál,
og fram hann leiðir meg
á rættferðvegi, sær til prís
og æru fyri seg.
3. Um eg í deyðans skuggadal
enn niður fara má,
eg óttist ei, meg keppur tín
og stavur ugga tá.
4. Tú reiðir fyri mær eitt borð,
so fíggindin tað sær,
við olju salvar tú mítt høvd,
mítt bikar ov fult varð.
5. Bert gott og miskunn fylgja skal
mær allan lívsins dag,
og í Guds húsi eigi eg
í ævirnar ein stað.


text:
Ein bók, vit hava bíðað leingi eftir, men nú er hon her! Góðanáttsøgur til rebelskar gentur er ein verkætlan, sum tær báðar Elena Favilli og France…
Ímynda tær at noyðast at vera netið fyriuttan. Tú verður send/ur út í eina fjarskotna bygd, har onki netsamband er og noyðist at finna aðrar mátar at …
Triðja bókin í røðini um kotuloysaran William Wenton. Tær báðar fyrstu, Luridiumstjóvurin og Kryptalportalurin, komu í 2016 og 2017. Í Orbulator…
Nýggj bók í røðini um Skrímslið Frank er nú givin út. Fyrsta Náttarskrímslið kom út í 2017 og varð útseld. Hon er uppafturprentað í sambandi við, …
Børn mugu ikki fara inn á byggiplássið, og tað veit Bartal væl. Men ein dagin fer hann kortini inn á byggiplássið og roynir bæði trumluna, betongbilin…
Tvær kvinnur hittast í Mykinesi, báðar brenna fyri listini. Vár Berghamar Jacobsen og Delia Ciccarelli. Delia minnist, at hon var ávegis oman rásin…
21-06-2018
Flata kaninin, sum kom út hjá okkum í 2011, er nú á tíggju málum. Vit hava júst fingið mynd frá fólk…
02-03-2018
Countrysangarinnan, Dolly Parton, er annað enn bara sangarinna. Hon hevur eisini sett á stovn eitt b…
26-02-2018
Skúlabókavørður, Paulina Slættanes, er hugtikin av nýggju myndabókini um haruungan Nelus, sum Jógvan…
15-12-2017
Klassiska søgan um tarvin Ferdinand, sum ikki vildi berjast, men heldur kenna angan av blómum, er nú…
Eg minnist eina rúgvu av bókum og bløðum úr mínum barndómi. Bæði danskar og føroyskar barnabøkur. Tæ…
Fyrst vóru Glæstribøkurnar. Dunnubilla horvin, sum eg “las” fyri lítlu systur míni, sum lá í vøgguni…
Í Míni jólabók 1950 hava hesi skrivað søgur og sangir: Jákup M. Kjeld, Marius Johannesen, Samuel Joh…


text:
Sandstubbi (stubbafiskaættin)
Pomatoschistus minutus (Pallas, 1770)
Stødd: Tann størsti sandstubbin, sum fingin er undir Føroyum, var 9,1 cm langur. Hann er annars sjáldan størri enn 7,5 cm og verður neyvan longri enn 11 cm.
Dýpi: Sandstubbi er vanligast úr fjøruni (0,5 m) út á 12 - 15 m. Hann er tó aðrastaðni fingin á 300 m dýpi. Í Føroyum er hann fingin á víkum og firðum út á 40 m dýpi.
Litur: Vanliga er hann sandbrúnur ella sandgráur um bak og síður. Hann er rómalittur undir búkinum. Dimmar ella rustlittar óregluligar strikur og blettir eru av bakinum og niður á síðurnar, tó ikki á uggunum og undir búkinum. Fremra ryggfjøður hevur á afturendanum ein svartan blett, men hann sæst illa á deyðum fiski.
Teinar: R1 VI (VII ); R2 I + 10-12; G I + 9-12.
Lýsing: Sandstubbi hevur tvær ryggfjaðrar. Tann fremra væl minni enn tann aftara. Búkfjøðurin røkkur aftur um uggafjøðurina, til gloppið millum ryggfjaðrarnar. Gotfjøðurin er eins stór og aftara ryggfjøður. Sterturin er rundaður aftan. Fjaðrarnar hava strípur umleið sama lit sum tey myrku støðini á kroppinum, tó ikki uggafjaðrarnar og búkfjaðrarnar. Roðsla er oman á bakinum framman fyri fremru ryggfjøður. Hann hevur breitt høvd og bungutar kjálkar. Eyguni eru smá og standa út úr høvdinum. Hann sæst ikki so ofta sum tvíprikkuti stubbi.
Eyðkenni: Støddin, liturin og tað, at búkfjøðurin kemur aftur um uggafjøðurina. Dimmi bletturin á ryggfjøðurini.
Týdningur: Hann hevur ikki vinnuligan týdning.
da: Sandkutling, en: Sand goby, fr: Gobie buhotte – Gobie des sables, no: Sandkutling; tý: Sandkühling
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Hey, eg eiti Jonhard Larsen, og er hetta mín persónliga heimasíða.
Ætlanin við síðuni er at siga eitt sindur frá tí eg dagliga fáist við, og tað fer nokk uttan iva at snúgva seg nógv um renning, men pláss verður vónandi eisini fyri øðrum tilfari.
Saman við einum øðrum eigi eg teldufyritøkuna Admind.fo, sum selur teldutænastur til smærri fyritøkur.
Eg eri giftur við Veru, sum dagliga rekur egna hárfríðkannarstovu, Vera Klipt, saman eiga vit tvær fittar gentur, Sólrun og Tórfríð.
Eg vil fegin deila út av mínum royndu, og vónandi kanst tú fáa okkurt við á vegnum. Tit eru hjartaliga vælkomin at geva mær viðmerkingar, og kanska onkur góð ráð.
Heilsan
Jonhard


text:
Dina Gellert
Dina Gellert er danskur myndprýðari, fødd í 1961 og uppvaksin í Haderslev.
Fyrsta bókin, hon hevur myndprýtt, er Den dag Leopald blev ond, sum kom út í 1994, síðani hevur hon myndprýtt eitt hav av bókum og er sera væl kend og dámd í Danmark.
Í samband við útgávuna av Barnasálmabókini kom Dina til Føroya at vitja fyri at hyggja at kirkjum og landslagi og gera skitsur. Niðurafturkomin setti hon seg at tekna myndir til teir føroysku sálmarnar, sum hon var sera hugtikin av.
Myndprýðingar:
2012 Barnasálmabókin
Umrøða:
Signe Eriksen: I en verden af guder og grise. Frederiksborg Amt Avis, 28. Juli 2001
Heiður:
2009 Orla prisen fyri Bamses allergo´este bog. (Elin Bing)


text:
Tilmæli um orkudrykkir
Fólkaheilsuráðið hevur í dag sent Landsstýrismanninum í heilsumálum tilmæli um orkudrykkir. Børn og ung eru farin at drekka orkudrykkir sum sodavatn, og á handilshillunum standa orkudrykkir lið um lið við sodavatn og aðrar leskidrykkir. Hóast merking er á fløskunum og dósunum, so er ongin kunning um munin millum orkudrykkir og aðrar drykkir. Í tilmælinum mælir Fólkaheilsuráðið til, at orkudrykkir eiga at standa fyri seg í føroyskum handlum, tí teir kunnu vera heilsuskaðiligir í stórum nøgdum, serliga saman við rúsdrekka. Eisini mælir Fólkaheilsuráðið frá, at børn og ung undir 18 ár drekka orkudrykkir. Foreldur eiga eisini at halda eyga við, um børn teirra drekka orkudrykkir, og kunnast um, at orkudrykkir kunnu vera heilsuskaðiligir. Fólkaheilsuráðið metir tó ikki grundarlag er fyri at forbjóða orkudrykkjum.
Sjálvt tilmælið og grundarlagið fyri tilmæli kann lesast í viðheftu fílu.
Folkaheilsuradid_tilmaeli_orkudrykkir_2014.pdf


text:
Tíðargrein: Kaga upp í himmalin – ein lítil rannsókn í føroyska náttúrufatan við støði í f...
Í hesum døgum verður náttúran og náttúruvernd nógv umrøtt. Nýggj náttúruverndarlóg og djóraverndarlóg verða smíðaðar.Fyri haldarar
Oddagrein: Haturstala er køvandi
Hvør kann verja hugburðin at niðra onnur bara fyri niðringina skyld
Arbeiðssami skemtarin av Argjum
Seinastu trettan árini hevur Hans Andreasen rikið Glitnir, sum fyri átta árum síðani varð víðkað við Irsh Pub við Skálatrøð...Fyri haldarar
Okkara Tórsfest 2018: Nú er við at vera klárt
Fyrireikingarnar til Tórsfest eru av álvara byrjaðar, og á Vaglinum í Havn verða tveir stórir pallir í løtuni settir upp.


text:
Ósigur á Argjum
TB | 23/06/13
Fótbóltslíkindini vóru av teimum bestu, tá TB skuldi út á Argir at spæla ein lykladyst í botninum. Vann TB, so var fjarstøðan til 07 Vestur og AB longd, men við einum sigri kundi AB ota seg nærri at hinum liðunum.
Líkindini til fótbólt vóru av teimum bestu, og eg vildi mett, at tað vóru einir 100 bjørtskygd TB-viðhaldsfólk komin fyri at hyggja og heppa á TB.
TB byrjaði dystin betur. Alt spælið teir fyrst 10 min. var á hálvuni hjá AB. Miðvøllurin hjá TB vann allar returbóltanir, men samanspælið haltaði nakað. TB mundi skorað tá eini 8 min. vóru leiktir. Gott gjøgnumbrot úr vinstra borðið endar við, at Eirikur leggur bóltin flatt inn til Ingason, sum miðskeiðis í 16 metrinum langar bóltin yvir mál. TB fær ein rættuliga stóran málmøguleika løtu seinni. Hvussu Nicky megnaði at skalla bóltin á málverjan, tá hann var staddur á sjálvari mállinjuni er heimasíðuni ein sonn gáta, men tað var júst tað hann gjørdi. Beint eftir hetta mundi AB skorað, tá Ivan ikki megnar at halda einum frísparksinnleggi, men skotið fer væl omanfyri málið. Hetta skuldi vísa seg, at verða eitt eyðkennistekin fyri allan dystin. Tað var faktist alt TB-liðið, ið veitti AB góðan stuðul til undirgangin ídag. Miðvøllurin kom als ikki til sættis, hetta komst ikki av, at ABarirnir trýstu okkum tað stóra, men tað tóktist sum at móttøkur, taklingar og øll miðsavningin sum heild var út av lagi ring. Av tí sama, so byrjaði verjan at spæla langar bóltar fram, men tað gevur sjáldan úrslit at leypa miðvøllin um.
AB kundi við hepni komið á odda miðskeiðis í hálvleikinum, hetta var eisini eftir kleyvarskap frá TB, men vinkulin bleiv ov spískur, og Ivan bjargaði skotinum. Leiðslumálið hjá AB kom nakað seinni. TB vinna bóltin í trunkaspæli uttan fyri brotsteigin, og væntandi samskifti og ábyrgd um hvør skal rudda burt, endar við at ein TBari kennir seg noyddan at gera eitt professionelt fríspark í einari sera vandamiklari støðu. Dion Splidt leggur bóltin sera hegnisliga í málhornið, Ivan hevði ongan møguleika, og rómurin á argjafrensum var stórur. 1-0 til AB.
Um leiðslumálið hjá AB ikki var nóg ringt, so fekk Ingason ein snudd beint áðrenn hálvleik. Seinni hálvleikur byrjaði sum fyrri. TB hevði yvirvág, men nú virkaði AB-manningin alt meiri tendrað. Teir høvdu onkrar vandasóknir, men skotini hjá teimum vóru ikki nóg góð. Ingasonur noyddist at lata seg útskifta, og Aron Sørensen kom í hansara stað. Hetta setti eitt sindur av futti í TB ta einu løtuna. Aron var lykilin til útjavnandi málið. Ragnar Tausen tekur hegnisliga og skallar bóltin til ein púra leysan Aron sum strýkur avstað, Leivur Joensen hjá AB strekkir seg í hvørjari lykkju, men hann fær bert sparkað í hælsinuna hjá Aron, og fekk síðani reyða kort frá Lars Muller, tí Aron var púra leysur. Nú kom rómur í TB-fjøldina, og hon bleiv ikki minni, tá Babacar knallaði frísparkið í kassan. Málið hjá honum var meinlíkt tí hjá Splidt.
Nú tók TB-bonkurin og satsaði. Miðvøllurin hevði als ikki fungerað, og Hans F Hansen valdi at seta Babacar í álopið og spæla við einari hálvgun trýmansverju. Hetta hepnaðist als ikki. TBarirnir vóru yvirtendraðir eftir málið, og spælið bleiv enn meira febrilskt og tómrúmini á vøllinum vóru ikki gagnýtt. Satt at siga, var AB vandameira liðið, hetta komst fyrst og fremst av skøtisleysum TB-spælið. AB hevði ein frálíkan skallara á stongina móti dystarenda. Mønustingurin kom tá Morten Overgaard í seinasta sekundi skallaði eitt horna í málið. 2-1 til AB.
Tað var sera hugstoytt at verða vitni til dystin ídag. Tað er okkum øllum greitt, at TB er eitt gott fótbóltslið. Nú fara okur at finna rætta andan fram aftur, og so lata okur EB/Streym bløða fyri tað á jóansøku.
Einaferð TB, altíð TB!
M.E.
Myndir
Nakrar myndir frá dystinum kunnu síggjast umvegis hesa leinkjuna.
Dagsins leikari
Atkvøðast kann fyri dagsins leikara í høgra bredda.


text:
Orð: Eskild Christiansen
Lag: Mijn Sarie Marijs
Sum skótar vit hava sett okkum mál
At gerðast rættir menn
Og fylgja vit Baden-Powells “call”
Er vón um at náa tað enn
Ja skótar vit eru við lív og sál,
liljan várt merki er-
hon vísir okkum veg at náa várt mál,
Til reiðar altíð ver,
ja, ver,
hon vísir okkum veg at náa várt mál,
Til reiðar altíð ver.
Í sólskin’ og regn’ við lív og lyst,
á heiði, á fjall’, í dal’,
í venjingum taka vit mangan dyst,
í kappingum roynast vit væl.
Um landið vit ferðast, vit liggja í leir
á hvørji ársins tíð,
lat strevið vera nógv, so er gleðin enn meir,
tí hetta er rætt skótalív.
Og tá eftir dagsins arbeið’ og spæl
vit sita um logandi bál,
tá alt andar frið á fjalli, í dal’,
vit kenna í merg og sál.
Kom skótabróður, her er mín hond-
vit standa saman í bólk
sum skótabrøður um onnur lond,
til gagn fyri land og fólk.


text:
- Hetta hevur verið mega gott. Eg havi upplivað jarðarferð, brúdleyp, konfirmatión, barnadóp og nógv afturat.
Soleiðis sigur Merle Rupprecht úr Týsklandi, sum í skjótt eitt ár hevur verið skiftisnæmingur í Føroyum.
Hetta seinasta árið hava fimm ung fólk úr Týsklandi, Polen, Spania og Frankaríki búð sum skiftisnæmingar í Føroyum.
Um fáar vikur er hetta árið í Føroyum hjá eini føroyskari familju komið at enda. Eitt ár við eini rúgvu av upplivingum.
- Eg havi sjálvandi fingið vinfólk, havi lært meg føroyskt og ja, fingið upplivingar fyri lívið, sigur Merle Rupprecht, sum veruliga hevur trivist væl í Føroyum.
- Mær dámar væl tann føroyska matin, og yndismaturin er blivin blóðpannukøkur, sigur Merle Rupprecht, ið hevur búð hjá Katrini Patursson og hennara húski.
- Vit hava fingið ómetaliga nógv burturúr við at hava havt ein fremmandan persón búgvandi inni hjá okkum. Vit eru komnar so tætt hvørji aðrari, at eg í dag haldi meg eiga hana, sigur Katrin Patursson.
Í morgunsendingini fortaldu tær báðar um AFS og hvussu hetta árið, Merle hevur búð í Føroyum, hevur verið.


text:
Magnus Pauli West
Stutt um
Magnus Pauli er 29 ára gamal og ættaður av Tvøroyri. Hann flutti til Aalborg í august 2014 í samband við lesnað á Aalborg Universitet. Magnus Pauli kom í nevndina hjá Føroyingafelagnum í apríl 2015, har hann tók við sessinum sum skrivari. Í apríl 2016 gjørdi hann so formaður í felagnum og er í gongd við sítt 2. skeið í hesum sessið.
Magnus Pauli hevur lisið International virksomhedskommunikation, Engelsk, á Aalborg Universitet og bleiv bachelor í summar 2017. Í løtuni er Magnus Pauli í gongd við sína kandidat í Culture, Communication and Globalization. Áðrenn Magnus Pauli flutti til Aalborg arbeiddi hann á TAKS.
Orsøkin til, at Magnus Pauli valdi at fara í nevndina var, at hann ynskti at vera við til at skapa eitt meira virki og fjølbroytt felag, ið kann taka kappingina upp við øll hini tilboðini, ið býurin hevur at bjóða ungdómi og lesandi.


text:
Orð: Lina Sandell
Lag: Oscar Ahnfelt
Týtt: Árni Jacobsen
Upprunaheiti: Kan du endnu gå og drømme
1. Sig mær, um tú enn kanst droyma
um eitt lív í eydnu her,
tó tú sært og mangan kennir,
hvussu ódrúgv eydnan er?
Ríkidømi skjótt fær veingir,
gleðirósan følnar brátt.
Sum eitt sprek á havsins bylgjum
ert tú tá í ódnarnátt.
2. Vilt tú, sál, tá velja deyðan
nú, ið lívið bjóðast tær?
Vilt tú aftur lata Jesus
fara frá tær uttan svar?
Skalt tú venda Gudi bakið,
hann, sum vildi tær alt væl,
halda fram í gleðirúsi
í hin myrka sorgardal?
3. Hættir tú tær grøv at nærkast
uttan nakra fasta vón,
og tá deyðans eingil bankar,
gerst hann tá ein ræðslusjón?
Um tú heldur fram at gera
Harrans orð til spott og háð,
einsamallur tú skalt standa
fyri dómsins Harra tá?
4. Steðga á, tí enn hann bíðar,
kallar teg í náði nú!
Skal hann nyttuleyst teg rópa?
Sig mær, sál, hví bíðar tú?
Hoyr, hann bønar teg og rópar,
hoyr, áh, hoyr, enn bankar hann.
Vilt tú enn ei opna hjartað,
so at inn hann koma kann?


text:
Aðalfundurin 2008
Á aðalfundinum 16. februar 2008 takaði Jan Nielsen fyri seg. Fyri Jan Nielsen er Martin Dam Joensen valdur. Martin Dam Joensen er 40 ára gamal, og arbeiðir sum sølumaður hjá Smyril Line. Vit ynskja Martin Dam Joensen vælkomnan í nevndina og takka Jan Nielsen fyri tíðina hann hevur haft í nevndini.
Á aðalfundinum var samtykt, at broyta limagjaldið og lívstryggingargjaldið. Nú skal limagjaldið verða 2% tó maks 350 kr. um mánaðin og lívstryggingargjaldið skal somuleiðis verða 2% tó maks 350 kr. um mánaðin. Hettar kemur í gildið frá 1. mai 2008. S & K felagið sendur skriv til allar arbeiðsgevarnar um hesa broyting og boðar eisini FAG um hesa broyting.
Á aðalfundinum var eisini kunna um limagjaldið hjá lærlingum. At tað ikki longur er 2% av lønini, men eitt fast krónutal á 60 kr. um mánaðin og eisini sama gjald á 60 kr. í lívstryggingargjaldið.